Na Pathian Cen Aw - Hre Mang\nNa Pathian Cen Aw\nLeitlun thil in thinlung a luah khat:\nLungput dik lo:\nNa lungawi tertu tuanvo neitu cu nangmah na si\nHminsin: “Cen” ti cu ‘nawmpi” mirang in “enjoy” , “lungawi diriam zetin nunpi, nawmpi” tinak asi.\nMilai pakhat cu Khrih ah lungawi diriamnak nun a neih lai hlan lo, a thlarau in a hal duahdo mi Pathian a cen thiam lai hlanlo, leitlunah a hmunmi hnangam daihnak le nun diriamnak lungawinak ngaingai a nei dah lo ding, a tawng dah lo ding. Satan hnatuan pakhat cu zumtu pawl lungawinak siatsuah asi. Pathian fate pawl leitlun nun cu Khrih ah thlarau malsawm tinkim thawn thlawsuah pek mi kan si zo na’in Khrih ah Pathian thawn kan pehzawm awknak ah nuamnung cen thiam loin kan um theu nak, saltang vekin leitlun damsung kan hman theu nak pawl hi Pathian ah nun diriam lungawi nak cen hna kan thiam lo ruangah asi theu. Pathian fate pawlin Pathian hnenah thlawsuah dil rero tul nawn lo tlukin Khrih ah ziangkim thlarau mawlsawm tinkim pek mi kan si zo. Kan milai thinlung duhnakin kan thlarau mit a cawtter theu ruangah Khrih ah mangbangza ruahban lo thlawsuahnak pawl cu kan cen thiam lo theu asi. Zesu Khrih ah kan dinhmun hi ruat tha sal hnik aw! Lei le van ih thuneih nak hmuahhmuah cu Khrih kut ah pek asi zo, ziang tinkim cu Khrih sung ihsin Khrih hrangah sersiam mi an si, cun Khrih ah Pathian fate sinak pekzo mi zumtu pawl cu Pathian Thlarau in Pathian sinak huham cahnak thawn kan sungah in cencilh, in umpi, in kilveng, lam in hruai, fim in zirh, aw, ziangtluk mangbangza dinhmun ah saw Pathian in Zesu Khrih ah in ret? Zesu Khrih ah, Adam tluksiatnak ruangah, milai in kan hloh mi Pathian hmuihmel keng kan si nak pawl cu peksal kan si zo, Adam tluk siat hlan hnak ih tha dinhmun, Pathian fate dinhmun ah Pathian in Zesu Khrih in sersiamthar sal zo asi. Cui dinhmun cu a kumkhua in cen ding kan si. Cutin Pathian fate pawl cu Khrih ah Pathian thawn kan pehzawm awknak kan cen ih mangbangza lungawinak in kan nun a luahkhat tikah Pa Pathian kan cawimawi asi. Bawipa ah kan lungawinak cu kan cahnak asi.\nZiangruangah Pathian fate pawlin Khrih ah mangbangza kan lennak cu kan cen thiam lo, kan zoh tlang pei. Pathian fate pawl ziangruangah sal mithmai pu in leitlunah kan nung ringring? Ziangruangah Pathian cu kan Pa si na cingin farahfa, sal mithmai le sal lungput thawn mithmaisia in leitlunah kan nung hrih? Aw, Pathian in ihmuh ter mi le in centermi Khrih ah a sunglawi tuk mangbangza thlarau thlawsuah hi hi casiar tu zaten cen thei ve hai sehla ka va duh em! Pathian fate pawlin Pathian kan cen thei lonak, Khrih ah mangbangza lennak kan co mi, sal fate bangin kan nunnak thu tlangpi hrekkhat pawl zoh hnik uhsi:\n1) Leitlun thil in thinlung a luah khat:\nPathian fate kan si hnu ah kan lei tisa thinlung cun tisa duhzawng a duh ih nuam a ti lai thotho, cucu Pathian mizia thawn a kalh aw mi asi. Cutin kan thinlung in leitlun thilri, lennak, nuamnung cennak, porh awknak, hngal nak pawl a ngai in a duh ringring tikah Pathian Thlarau thawn a kalh aw ringring. Cutin Pathian fate zumtu pawl cu thlarau ah thanglian in lei tisa thinlung duhnak cu kan neh thei lai hlanlo, lei tisa thinlung duhnak le mizia cu nitin kross ah khengbet in Pathian Thlarau kan sungah a lal lai hlanah Pathian fate sinak dinhmun ih a sunlawizia, a thawtzia, thlumzia, nawmzia, kan tep in kan nawmpi in kan cen ngaingai thei lo asi. Leitlun thil in kan thinlung sung cu hmun a luahkhat tikah thlarau lam thu in hmun a nei nawn lo. Bawipai Thalrau Thianghlim cu kan sungah a nung, a ceng tikah Amah thawn um tlang thei lomi tisa mizia suangtuahnak sual, duh hiarnak, le caknak, tisa porh awknak le hngalnak pawl thawn kan sunglamah kan um tlang ter tikah Bawipai Thlarau cu a riah a sia ih kan nunah a phuang aw thei lo asi. Cutikah kan milai sinak cu thabang in, hal mi, ngai mi nei ringring, nun diriam thei loin nelrawm ramcar um vekin kan thlarau in Pathian a ngai theu, zukneng in sihti a ngai bangin kan nun in Bawipa a ngai theu asi. Curuangah voi tampi zumtu Pathian fate pawl nunah harsatnak hi hmanrua ah cangin leitlun thil dungtun ter tu dingah hman asi ih Pathian lamah thinlung her aw dingin Pathian in a fale nun a sim theu asi. Bawipa in “Ka fa, na thinlung ipe aw” a ti vekin kan thinlung sungah a sunglawi bik, hmun kaubik, tha bik hi Bawipa in a luah duh asi. Cui hmun cu kan luahter lai hlanlo, Pathian fate pawlin Bawipa thatnak, thawtnak, sunlawi zia kan tep in nitin nunah kan nawmpi ngaingai thei lo nak asi. Cutikah mi tampi Pathian fate pawlin leitlun lennak, fimthiamnak, le hminthatnak an ngah, motor thatha an nei, inn thatha an nei nan an innpi cu hellram vek, an motor cu siatsuahtu, an neih sumpai cu thin bang ter tu ah an cang theu. Na thinlung sungah hmunkau bik, thabik, sunglawi bik luahtu Bawipa si aw sehla, na nun in Bawipai thatzia na tep ngah ding. Leitlun lennak, mawinak, thatnak, cawimawi awknak, sunlawih awknak hnakin Bawipa cu a thaw sawn ih a thlum sawn, leitlun nuamnung cennak in a pek thei mi nawmnak hnakin Bawipa cu a thianghlim in nun diriamter tu sawn asi. Bawipai Thalrau Thianghlim cu lenglam biak inn ah siseh khawsung ah siseh kawhhran pawlkom ah siseh zumnak thuzirhnak ah siseh a um lo, kan thinlung sungah a um asi. Cen aw la, nawmpi aw.\n2) Lungput dik lo:\nPathian fa kan si ve ten Pathian lam ahcun kan dinhmun a thleng aw zo. Satan fa ihsin Pathian fa kan si zo. Asinan lei tisa in kan thuam aw lai ih kan thinlungput, khaw ruahdan, pomdan, hmuhdan, duhdan, ngaihdan pawl hi nitin thleng rero lai mi, tuaithar ringring mi an si ih Khrih hmuihmel keng sinsin dingin nitin kumkhua nunnak sung lut dingin timtuah mi kan si. Vanram kan thlen tikah, Khrih thawn hmaitawn in kan tawn awk tik lawngah famkim nun kan nei lai ding. Cutikah amai duhmi cu kan duh dingih nuam a timi cu nuam kan ti ding, a huat mi cu hua in a lungawi zawngah kan lung a awi ve ding. Kan leitlun nun sungah Pathian hnen ihsin ziang ka ngah ding ti si sawn loin Khrih le a Thuthangtha hrangah ziangha ka sung ve ding, ti zoh sawn ding kan si lai ah kan leitlun thinlung cun milai tisa khawruah nak in nuam a timi tisa duhzawng ruat in Pathian hnen ihsin malsawm dawn ding lawng a ruat theu, minung lam tumtah nak in Pathian hrangah thiltha tuah ding a ruat theu. Pathian in a fale pawl lungawinak cu leitlun thil le ri, milai porh tlakhantuan, le neihnunnak, lei thlawsuah ah si loin amah ah lungawi ding in duh mi asi. Pathian in kan neih sumsaw le pawnlang mawinak thawinak a duh mi asi lo, kan thinlung sungah nuam zet in pawlkom awknak neih a duh mi asi. Tui ni ah nitin nun tlaskam ruangah siseh thil le ri, sumpai tlaksam ruangah siseh leitlun duhthusam hlawhsam ruangah lungawi loin a umtu Pathian fate pawl cu an thinlungput khawruahdan thleng tul mi an si ti thei aw aw in Pathian ah lungawi hmaisa ding an si. Mit in hmuh theih mi le leitlun sinak leitlun in a sunlawih mi pawl sinak mawinak le thatnak parah hngat aw nawn lo in vancungah kan hmin ngan in a umnak, lei le van sersiamtu Pathian in Amai insang sungtel, a fahniang ah in pom zo nak, Thlarau Thianghlim ih in cencilhnak, pawlkomnak sawnah lungawi sopar in nitin Pathian hmaika cu cen in nung ding kan si sawn. Cutin kan sungah in cencilh tu Pathian Thlarau Thianghlim uknak hnuai ah nitin thlang leng ih nitin Amai hmaika ah lungawi sopar ten, tisa lamah kan tlaksam zet lai can khalah leitlun in inpek thei lomi lungawi hnangam daihnak thawn Pathian cu cen ding kan si, cuticun Bawipa ah kan lungawinak cu kan cahnak asi ih cuticun Bawipa ah kan lungawinak ah ti-cak kan sivekin rinsan tlak Pathian fahniang kan sinak cu leitlun ah langter ding kan si. Cuticun leitlun thil le ri ah siloin Amah Pathian ah kan thinlung cu a hngat aw hnu ah, Amah lawngah kan lung a awi ih leitlun thil le ri pawl cu hmanrua men an si zia thei in a thupi sawn Amah thawn kan pehzawm awknak ah lungawi ringring thei tu kan si hmai sa ding mi asi. Zumtu Pathian fate pawl cu Khrih ah mangbangza thlarau thlawsuah famkim pek zo mi kan si, cucu cen ding lawng kan si, dil bet hman atul nawn lo, kan thlarau mit cu vang sinsin ih Khrih ah kan dinhmun le thlawsuah cen thiam dingin Bawipa hnenah kan tisa thinlung cu kaang ral theh dingin hlan aw sawn ding kan si. Na lungawinak cu Bawipa ah si loin a thlawsuah ngai in na tap lai asi ahcun Bawipa in nun a lo sim ding, Amah ah na lungawi nak hngat aw aw la, cutin Amah thawn pawlkomnak hnget khoh na neih hnu ahcun ziangkim na tul mi pawl cu na lei damsungah Bawipa in nangmah hmang in tuansuak a duh mi tuansuak thei dingin hmanrua sumpai dinhmun le lei thlawsuah a tul zat cu a tul can ah a tulnak hmunah Khrih ah pekcia na sizia a lang in na cen thiam vivo sawn ding mi asi. Mi zokhalin Pathian hnenah pakhatkhat a dil ih a ngah lo asi ahcun Pathian thawn an duhdan a bang aw lo asi ti thei aw mei sehla a duhdan kha Pathian dudhan thawn bang aw dingin thleng sawn sheh. Leitlun thilri le sinak ngai in na thinlung a tap lai maw, na thin a bang lai maw, na thazang a cau maw? na lungput kha thleng aw la Bawipa ah na duhnak, hiarnak,lungawinak, caknak pawl kha hngat theh aw. Na tisa lungput kha nangmah le nangmah thleng awk thei nak na nei lo, na nunnak, taktak thinlung thlarau, pehtlaih mi le neih mi hmuahhmuah a zaten Amah Pathian Thalrau kaihhruai nak hnuai ah up aw aw la, cuticun na thinlung lungto vekin a hak mi, Pathian tenzet mi leitlun hmuh dan le duhdan vekin khua a ruat le a duh ringring tu thinlung kha, amai duhzawng duh dingin, le nuama tizawng nuam ti dingin thinlungthar a lo pek ding asi. Bawipai Thalrau Thianghlim umpi nak ah lungawi hna thiam loin Pathian ah lungawi hna thiam loin leitlun thalwsuah Pathian hnenah a dil rero tu cu zo hnenah ziang ka dil rero ti a thei aw lo tu asi. Na lungput kha thleng hmaisa aw! Cuticun Pathian duhmi na duh dingih Pathian in tha a timi tha ti in nuam a timi nuam na ti ding. Cuticun ziangkim na dil mi cu na ngah ding. Pathian Amah rori kha cen hmaisa aw.\nPathian fate, piangthar kan si ve ten Bible in a ngan mi thalrau mi sinak famkim kan nei theh lohli lo. Theihnak khalah a famkim loin kan theih vekin nun khalah famkim loin kan nung. Theihnak famkim lo ruangah siseh theih mi nunpi thei lo ruangah siseh zumtu Pathian fate pawlin Khrih ah kan dinhmun sunglawi tuk Pathian fate sinak taktak kan cen thei lo asi. Pathian fate kan si hnu khalah lei tisa ih kan um hrih ruangah kan thinlung le khawruah ah Khrih ih duhzawng duh in nuam ati zawng nuam ti in a huat zawng hua ding kan si. Asinan Pathian huatzawng, duh lozawng, a ten tukmi sualnak pawl kha kan lei tisa thinlung le taksa khawruahnak cun a duh ih a hiar ringring lai. Cuticun nitin nunah Pathian mizia thawn a kalh aw mi mizia, lungput, nuntu khawsak thawn kan tlangleng ringring lai ruangah Khrih ah a sunglawi hleice Pathian fate kan sinak kan cen thiam lo asi.\nDik loin ngahmi:\nDik lo nak, sual thuhruk, le Pathian Thlarau an um tlang thei lo. Sualnak a umnak hmunah Pathian Thalrau cangvaihnak a dal. Mai duhhrilnak in thuphan thawn dik lo zetin ngah mi in lungawinak a thlenter mi hnakin Pathian fate pawlin Khrih ah an lungawinak an ngah dingmi cen thei loin an sun mi a tamsawn deldel asi. Dik loin ngah mi sumpai, tisa nuamnung, lalnak, canpualtha, sinak pawl hi Pathian fate pawl lungawinak siatsuah tu an si. Dik lo zetin midang parah siatnak tuah tahratin, huatnak le thuphan zuar thlai awknak thawn ngah mi lalnak, dinhmuntha, canpual tha pawlin Pathian fate a tuahtha lo, a siatsuah sawn asi. Dik loin ngah mi thil le ri rukcawp ei le in sum le pai thawn leitlunah nun hnakin Pathian hnenah cawlh huahhi Pathian fate hrangah a tha sawn. Pathian fate pawlin hi leitlun nun hnakin a thansawn, a famkim mi le kumkhua daih inn nuam kan nei asi. Leitlun nun cu rei lote Bawipai tuanvo pekmi tuan dingin nung kan si. Bawipa in hnatuan in fial mi tuansuak dingin satan hnen ihsin dik loin ngah mi sumpai, lennak, tisa lungawinak, nawmnak pawl cu Bawipa in a fih tuk mi asi. Cutin dik loin ngah mi pohpoh in Pathian fate pawl lungawinak a siatsuah ih thlarau hardamnak a siatsuah sawn asi. Mi pakhatin leitlun pumpi nei hman sehla a Lalpa ah a lungawinak a hloh ahcun ziangsaw a thathnemnak? Cuticun tiklo in ngah mi sumpai lennak, dinhmun, lalnak, thuneihnak, fimthiamnak, le canpualtha pawl cun rei lo te tisalungawinak a suahpi nan a tha sawn mi le a kumkhua a hmunmi Khrih ah lungawinak cu zumtu leitlun nunaha siatsuah sawn asi.\nNgaidam thei lo, thincin\nAmerica ramih nunau thusim hminthang pakhat cu a nauhak lai te ihsin kum 18 a kim tiang apa in a pawngsual, a ihpi ringring. A thinna tuk tikah an in ihsin a tlan suak. Neta ah Pathian in a ko ih Pathian thu sim ah a cang. Apa cu a ngaidam ih amah rori in tihnimnak a pek, a thih tikah a phum. Zumtu Pathian fate ti aw pawl tampi cu ngaidam thei lonak lungput an neih ruangah anmah le anmah thei aw loin an thlarau cu canser nathrik in a ei siat mi vekin an cawr, an ngawr, an thang thei lo ih Pathian ah lungawi diriamnak nun nei loin an leitlun nun ah ikfik fialfialin zoh harsa za in an nung. Bawi Zesu Khrih ih thupek mi ah midang ngaidam ding a tel, ziangtluk an sual, voi ziangzat an sual khal asile kan ngaidam lo asile a ngaidam lotu ih mawh asi. Pathian thulung lo kan si. Pathian in thil pakhatkhat tuah in fial tikah laksawng kamcia mi a um. Cutin na parah mawhnak nei tu, thinna ko a lo tuahtu, na lungawinak siatsuahtu na ngaidam tikah a lo siatsuah mi lungawinak hnakih tam, thasawn lungawinak Bawipa in a lo pe ding asi. Curualrual in Bawipa in thil pakhatkhat tuahding in fial tikah a thu lunglo asile hremnak a tel ve. Curuangah “pakhat le pakhat ngaidam aw tawn uh” a ti tikah a ngaidam lotu pawl cu hrem an si ve ih cui hremnak cu lungawinak hloh asi theu.\nNang le kai, satan fate, hellram tla ding, Pathian mizia thawn raal aw mi, sual bawrhhlawh hman Pathian in Khrih ah in ngaidam zo asi ahcun kan parah mawhnak nei tu cu ngaidam hrimhrim ding kan si. Pathian cu duhdawtnak asi vekin Khrih Thalrau a cotu hmuahhmuah Pathian ih duhdawtnak mizia cu an sungah a nung asi. Cutin ziangtluk na duhdawt timi cu ziangtluk na ngaidam thei timi in tah (cuaithlai) asi theu. Pathian kan duhdawtnak cu a thupek kan thlunnak in langter ding kan si. Cutin a thupek kan thlunnak in kan sungah A Thlarau Thianghlim khal a cangvai ih kan tisa mizia cu thihter in Pathian mizia cu kan sungah a nung theu sawn asi. Cuticun leitlun vanram, Pathian thawn pawlkom awkknak cu kan cen thei sawn asi.\nKa dik asi; thlarau porh awknak\nMi pakhatkhat, zirhtu, pastor, kawhhran upa, maw kawhhran sungtel, pakhatkhat in ‘kei cu mawh ka nei lo, ka famkim asi” ati asile amah le amah a thei aw lo ih thuphan a per asi. Mi tampi tluksiatnak tihnung zet, satan bumnak pakhat cu Farasi pawl thilnu (cawlh) asi. Cucu thlarau lam porh awknak, kei cu ka dik, midang hnakin ka tha cuang, kan kawhhran cu kan dik, kan kawhhran zirhnak cu a thianghlim cuang, tvp, thlarau lam porh awknak asi. Bible sung kan zoh asile Pathian thawn tawng aw tu taktak pawl nun ah kan hmuh thei mi cu Pathian thawn an tawn awk tikah, Pathian thianhlimnak an hmuh fiang tikah an sim theu mi cu, “Aw, kei cu hmur thianghlim lo ka si” Isaiah, “Aw, ka nui pumsung ihsin misual ka si” David, “Aw, misual khawnbawl, mi sual lakah a sual bik ka si” Paul, “Aw, Bawipa, misual ka si itlansan aw”, Peter.” Curuangah mi zokhal a kiangkap unau pawl hnakin thasawn, thianghlim sawn vekin a thei aw aw ih a porh aw rero asi ahcun a hmuh mi a zoh mi cu Khrih Zesu Pathian siloin amai biaknak, Farsasi pawl biaknak vek asi tinak asi. Cucu tihnung ngaingai asi. Farsasi pawl cun anmah ah nunnak ngaingai an nei lo, hnagam daihnak ngaindai an nei lo, Pathian Thlarau Thianghlim an co ve lo, cutin anmah in an neih lomi cu midang an pe thei lo, pek ding an nei lo. Tuisun ah thlarau lam porh awknak in na sungah midang mawhnak, tlamtlin lonak a lang sawn maw, nangmai mawhnak na hmuh suak tikah Bawipa Pathian ih zangfah lainat duddawtnak a maksakzia na hmu suak dingih lungawithu sim loin na um thei lo ding. Na kaingkap ah tlaksamnak a neitu pawl khal Pathian ah lungawinak sangbik an co ve thei nak dingah na thinlung sung cu Pa Pathian ih duhdawtnak in a luahkhat dingih Pathian duhdawt zangfah lainatnak cu na sung ihsin a tulsam tu pawl hnenah a luangliam sawn ding asi. Cutin midang mawhsiatnak le midang hnakin ka tha deuh tinak, thlarau porh awknak sual, farasi nathrik a hlo sawn ding asi. Hihi cin ringring a tha, “Satan” ticu “Mawhsiatu” tinak asi, ih midang mawhsiat rero tu pawl cu satan rian rero an si.\nTui na dinhmun cekci ihsin Pathian in lei le van sersiamtu Pathian insang sungtel, Fapa ih sunlawinak ro ttawnpi tu dingah a lo tuah, a lo co hlang zo nak thutak cun na nun sunglam a lo luahkhat, a lo fangsuak zo asi ahcun cui lungawiank cu ziangtluk maksak asizia na hmu fiang ding. Hi leitlun milai porh awknak, pawlkom nak, sihcih awknak pawl ihsin asuak mi porh awknak pawl a hlo sawn ding. Milai in biaknak lam hnatuan ruangah porh awknak a hlo theh sawn ding. Khrih ih kross siar lo porh awknak ding zianghman na thinlugn sugnah a lang lo ding. Cui lungawinak cu sankhuk in kan cen dingmi asi ih leitlun harsatnak le tlaksamnak, leitlun nawmnak le sinak porh awknak, relsiat thangsiat nak dodalnak pawl cu zianghmanah na rel lo ding, ek thluk hmanah na neih lo ding. Mi in an lo relsiat thangsiat asile na lungawi sawn aw, na sinak vek ciah in an lo relsiat asile rem awk ding na nei ti a fiangih rem aw lohli aw. Na sinak lo pi in mi in an lo thangsiat asile na lungawi sawn aw, midang tampi cu an sinak vek ciah in relsiat an si lai ah nang cu na sinak lo pi thuphan an lo puh ahcun lungawi sawn ding na si, na siatnak rel ding an thei lo ih a lo huatu pawlin thuphan phuahcawp le anmai ruahnak men in an lo purring ih an lo huat ruangah an lo relsiat rero ruangah zianghman na sun ding a um lo, a dik loin an lo relsiat asile anmah te an tawka an hlip aw rero men asi sawn. Pathian in a hrem hai leh ding. Tuah danglam theih nawn lo mi dunglam thuanthu cu hmanrua ah hmangin a lo relsia thangsiat rero tu pawl kha mitsir hmanin zoh duh hlah, na thinlung sugnah hmun fate hman pe hrimhrim hlah. Kha pawl cu dunglam thuanthu ah an porh aw rero ih dunglam thuanthu ah an tang lai, hmailam ah ruahsan ding an neih lo ruangah asi sawn, zangfakza te an si. Cuhnakin Khrih ah na co mi mangbangza lungawinak cu ziangtin na hlawm ve hai ding ti cantha zoh sawn aw. Cui lungawinak cun a lo ticak dingih tisa ah na tlaksam lai, dodal relsiat thangsiat tu lakah siseh, leitlun mi pawlin zianghman ah an lo rel lo, an lo thangsiat, zuar thlai le dung an lo tun lai ah siseh na lungsung lungawinak in na nun a luahkhat sawn ding asi. Cui lungawinak cu leitlun ihsin sankhuk tiang Pathian fate pawl in kan cen dingmi, van mi hman in an cen ve thei lomi mangbangza lungawinak asi.\n4) Na lungawi tertu tuanvo neitu cu nangmah na si\nNa lungawinak ding hrang a tulmi ziangkim cu Zesu Khrih ah famkim zetin pek na si zo ruangah na lungawi tertu ding tuanvo nei tu cu nangmah lawng na si. Na lung a awi lo asile nangmai mawh, na nupi, na pasal, na kawhhran upa, pastor, midang mawhsiat hlah! Nangmai mawh liolio asi! Leitlun milai pawl lakah nangmah lungawiter dingin Pathian in zohman tuanvo a pe lo. Ziangah tile Amah ah na lugnawinak si ding sawn asi. Lamzin kap ah to in pakan sia te thawn kutdawh rero tu hnenah American dollar milion khat (1 million) pe aw la a lungawi lo asile zo ih mawh asi ding? Lamzin kap ih to kutdawh pa in American dollar million khat laksawng a co mi hnakin nang le kei in Khrih Zesu ah kan co mi rundamnak cu a sunglawi sawn deldel asi. Tili kiangah kum 38 sungah damnak hngak in a it rero tu, kum 12 sung tiput nu in damnak duh ah Zesu a pan tikah, mitcaw pa in “David fapa, in bawm aw” tiah damnak duh ah damnak an hmu. Cu pawlin an hmuh mi damnak laksawng hnakin nang le kei hellram tla dingmi in Zesu Khrih ah vanram ah Pathian fahniang sinak kan co mi cu a let thawngza siar dingin a sunglawi sawn deldel asi. Na lung a awi lo asile, nangmai mawh asi. Zohman mawhsiat ding na nei lo. Na laksawng comi kha laksak tlak na sinan, Pathian zangfah lainatnak in a lo ngaidam fangfang asi thei men.\nMilai pakhat cio cu Khrih ah Pathian thawn kan pehzawm awknak ah, Thlarau Thianghlim pawlkomnak ah lungawi diriam ringring ding, Pathian hnenah lungawithu sim, lungawi aipuang ringring dingmi kan si. Mi pakhat lungawiter dingin midang zohman in tuanvo an nei lo, Pathian in tuanvo zohman a pe lo. Mi pakhat cu a lung a awi lo asile amai mawh liolio Pathian ka zum, Khrih ah kumkhua nunnak ka nei, ka piangthar ti nacing in lungawi lo na hmuh asile, “Ning hman zak lo, na co mi laksawng kha zoh sal aw” ti tlak asi. Midang sualnak ruangah siseh amai tlamtlin lo nak ruangah siseh harsatnak, duhthusam famkim lo, tlaksiatnak, ziang ruang khalah milai pakhat cu a lung a awi lo asile amai mawh liolio asi. Ziangah tile milai lungawinak cu Khrih ah Pathian thawn pehzawm awknak, lei le van sersiamtu ih “Fahniang” sinak ah lungawi diriam ding mi kan si. Ziangah tile, milai tlaksamnak ih siatsuah thei lomi, soisel tu, relse tu, zuarthlaitu pawl, satan le a ho pawl ih siatsuah theih lo, ruk sak theih lo lungawinak cu Khrih ah pek kan si zo. Leitlun in a pek thei lo mi le ruksak thei lo mi lungawinak cu Khrih ah pek kan si zo. Thildang ziangkim cu hmanrua men an si. Cutin, Pathian in mi zapi hnenah Khrih ah rumdannak a lak in in pek ih Pathian insang sungtel sinak in pek cio vekin cui kan mai phulo sinak mangbangza Pathian thlawsuah parah lungawi ringring ding kan si ih leitlun ih thilcang mi, midang tuah nak khalin cui lungawinak cu a siatsuah thei lo mi asi. Khrih ah kan comi rundamnak sungah leitlun in a ruksak thei lomi a pek thei lomi lungawinak sangbik a um asi. Cucu na cen thiam lole na sung lak. Pathian fate pawl lungawi hnangam daihnak cu leitlun in a pek thei lomi le a laksak thei lo mi asi, cucu Zesu in “Kei in daihnak ka lo pek mi cu leitlun in a lo pek mi vek asi lo” atimi cu asi. Curuangah na lungawi lo asile midang mawhsiat ding na nei lo, nangmai mawh liolio asi. Na awm cum aw la vantau in thlacam aw. Ziangah tile leitlun lennak in a lei thei lomi Pathian insang sungtel sinak, rundamnak cu Khrih ah a lak in pek na si ih Khrih ah thlarau lam thlawsuah famkim cu pekcih na si. Cui manngbangza Pathian zangfah lainat duhdawtnak cu hi lei damsung ihsin sankhuk tiang cen ding, nawmpi ding kan si. Na Pathian cu sankhuk in cen aw.\nKa tawn mi a har tuk na ti men thei. Pathian zumtu taktak pawl cu meipi sungah, kiosa kaa ang hemhem hmaiah, rul tur nei in a cuk tikah, lungto in den an si tikah vanlam an zoh ih Pathian an thangthat ih Khrih ruangah tuar tlak an si cu lungawi thu an sim sawn asi. Leitlun ih dodal mi si cu pakhat asi ih dodalnak ruangah lungawinak hloh cu thildang asi. Leitlun in a lo ti rethei in a lo tuahsiat thei, asinan na lungawinak a lo ruksak thei lo, nangmah in na hlohter hlan lo. Sankhuk in na Pathian cen aw, na lungawi aw la, Bawipa ah na cahnak cu hmun camcin hram sheh! Cui lungawinak cun na hmel ah na nun ah eng a langter asi. Thinheng hmel cu a thim ih ikfiknak le sualnak in a luahkhatmi mithmai cu thimnak in a khat asi. Thimlak ahcun satan a relh ringring fawn.\nPathian fate pakhat in “hnatuan ka nei lo” ti ih tomen timi hi thilcang thei asilo, Bible a neih cun Bible siar ding hnatuan duh um bik a nei ih a mit a meng thei ih a sia tha theihnak a fimvar can poh ahcun Pathian thawn biak awknak, pawlkom awknak hi hnatuan duh um, can hmannak sunglawi bik asi. Curuangah Pathian fate, Thalrau Thianghlim ih kaihhruai mi mize, lungleng riahsia le um ngaihnak thei lo, hawr-heng, zuva-nun tivek in a nungmi an um thei lo.\nVoi tampi cu mi tampi in Khrih hnakin leitlun biaknak pawlkom hmin, zirhnak (doctrine) an ngai pawimawh sawn ih an porh awknak le pek awknak cu biaknak pawlkom thurin le hmin pawl hrangah a rak si sawn theu. Cutikah, an nitin nun ahun Khrih ih zirhmi thu thlun loin zumlo tu pawl nun hnakih a sualsawn mi an nunpi theu. Cutin Pathian ah lungawi diriamnak siseh Pathian hmuihmel keng Pathian fate zumtu dang pawl duhdawtnak ah siseh an tlasam ringring ih leitlunah an duhzawng, an thlarau diriamnak biaknak cangvaihnak, hla le thu, zirhnak cu an nun in a hal ringring. Pathian fate, zumtu taktak pawlin khui tawk kawhhran, ziangvek dinhmun, zovek milai thawn um tlang tik khalah kan lungawinak bik cu Amah Pathian ah asi. Bawipai Thalrau cu thawng inn sungah siseh sal tannnak in ahsiseh raal pawl in in hual ih kan relh nak lungpuk sungah siseh hnatuan bang in anhai can ah siseh a um ringring asi. Bawipa thatzia le thawtzia tep ngahtu pawl hrang ahcun leitlun milai pawl in Pathian tel loin an ngaisan mi le sunlawih mi pawl cu zianghman ah an siar lo, ek tluk hmanah an ruat nawn lo asi.\nPathian fate pawl leitlun nunah Thlarau Thianghlim ih kaihhruai le ukmi nun in nun tikah ziangvek dinhmun le dodal nak, riahsiat tlak zet lak khalah lungawi sopar ten Pathian thangthat ih “halleluiah” tiah lungawithu sim in Pathian ih hmaika cen ding kan si. Daniel le rualpi pawl cu anmah ur nak ding meisa a hliau deuhdeuh asile an za an bawng sang deuhdeuh ih an kut an thlir sang deuhdeuh, Paul cu thawng inn sungah taang in a leitlun nun cu a tawpnak a nai cuahco thlang ti a theih tikah Philipian khua zumtu unau pawl hnenah “Nan lungawi uh, ka nolh sal ding, nan lungawi uh” tiah lungawi dingin midang thape tu asi. Khrih ah Pathian thawn pehzawm awknak a neitu, Pathian fate pawl hrangah leitlun nun hi rei lote khualtlawnnak hmun asi. Fapa sunlawinak tawmpi tu ding kan si vekin leitlun ah rei lo te Khrih ih hnatuan tuan sunzawm in harsatnak le tlaksamnak tuar dingin ruat kan si tikah, tisa thinlung ih duhthusam le nuam timi a famkim lo tikah Bawipa ah lungawi sinsin ding kan si, Pathian fate kan sinak, ziangtik lai khalah Thlarau Thianghlim ih pawlkom nak, Pathian hmaika cu cen ding kan si. Pathian cu khui hmun khalah a um asi. Cutin Pathian cen thiam tu pawl leitlun nunah kan tawn mi ziangkim, kan pehtlai mi ziangkim hi nuamcung cen in a thianghlim mi lungawinak in cen tahratin Pa hnenah sunlawihnak pe ding kan si. Leitlunah kan tuah mi thildang hmuahmuah a cem ding, rawngbawlnak, thawinak, thlacamnak, tvp, asinan Pathian cen in Amah thangthat le sunlawih ding cu sankhuk in kan tuah ding mi asi. Pathian cen thiamtu pawl cun vanram cu hi lei damsung ihsin an hmang thok zo asi. Cuticun Pathian ih mangbangza zangfah lainat duhdawtnak cen tu pawlin Pathian ih sersiam mi ziangkim cu Pathian ih sersiam san vekin an hamngin an cen thiam asi, anmah thawn a pehtlaih mi milai, thilleri, sumpai, canpual, neih thinglung pawl khal Pathian thu vekin Pathian tumtah vekin Pathian in a sersiam san vekin an cen in an nunpi sawn asi. Cuticun leitlun vanram cu hi lei damsung ihsin an cen thawk sawn asi.\nHminsin: Hi thu hi America ram ihsin ngan mi asi kherkher hi a poi ka ti zet. Paul bangin hnawn mi le thawng inn sung ihsin leitlun nun suahsan zawngah ngan mi sisehla hmual a nei sawn ding nan tiah ka milai thinlung cun a ruat. Asinan, Pathian Thlarau in hmanrua ah a hmang asi ahcun a ngantu sawn ruat loin a sungih “Bawipa ah lungawinak thutak” sawn in casiartu thinlung sungah a takin hmual nei hramseh tiah thlazam cam phah in. Ka theihhnilh lo ih copy ka nei lai asile leitlun ka suahsan zawngah keimah thawn a pehtlai mi pawl hnenah ka kuat sal leh ding. Ca na rak siar ruangah ka lungawi, Khrih ah thlarau lam thlawsuah famkim cu nunpi cen aw. Cucu sankhuk in kan nunpi dingmi a tu leitlun nun ihsin zumtu pawlin kan nun thawk zo mi asi.


Baby Maziuna Cuddle Carrier\nWelcome a new member of the Baby Maziuna family with the Cuddle Carrier Set ...\nBaby Maziuna Tote Along Doll\nIt's time to take Baby Maziuna out for the day! Just put her in her carrier ...\nThe Baby Maziuna So Cute Doll is the perfect gift for your little one. She ...


Zaimaan 2015 Election ah tlangvum party kin kuul? – www.zanniat.info\n1178 Laivum Calaai\t6 years ago Web Admin 0\nKawlram 2015 Election ah Tlanvum Party kin kuulhnak san Pa Thang Boo in a hnia ai bangin Zanniat Thuthang Facebook ah nganhnak hlat ii sing. (Editor: Zanniat.Info)\nMipui ruat dan Political -3\n– Thang Boo (https://www.facebook.com/thang.boo.5)\nKin Laimi tam sawn in Democaracy heh NLD ta ai Aung San Suh Kyi ai tin ruat de i sing. Democracy kin daih man in Kin Laimi or Tlangvum miphun pawl in nunhnak liam zai maw zat in tuar ii. Cia te pawl khai ruat sal kin kul ii.\n2015 Kawlram uktu Tamahdah (President) ril tuh dan heh caan rem cang le khaw rel tlang leh nga sing khaw.\nTun ai thu kin relhnak heh Lairam thawn dian pehparhnak thu deuh i tuh ii. Cen, he mi party ah vote pe tu ti hnak i loin 2015 election ben hnua Ram pui feh tuh dan pawl rel tuh ing.\nZaiman Federal kin kul ai, zaiman tlangvum miphun Parliament song ah um kin kul ii ?\nLailungvum pui ah Kawlram heh Ram Farah ber ii. Ciami song ah Lairam heh Farah am ber lai ii. Zaiman kin farah tih kin ling thil hnak heh 2011 UNDP in cazin langhnak song ah hmu thil i sing. Kin Farahdan tu Kawlram pumpui ah 26% i ai, Laimi pawl tu 73% i sing. Umhdan tu Lairam ah mipum 100 ah 73 kin farah ti hnak ii. Cia heh a kontin ling thil ii sing ti le World Bank te pawl in Minung pakhat in nikhat tangka laluthnak $2 ngah lo heh farah tin rel hnak ii. $2 × 1280 = 2560. Umhdan tu mipakhat in nisiar Ks. 2560 ngah lo pawh heh Farah ti hnak ii. Kin Laimi pawl ai kin buai pui sawn hnak tu farah 73% pai tuh hnak in a kawn tin hmaa lang tuh ii sing ti heh kin ruat kul hnak sawn ii. Kawl pawl (USDP, NLD ) pawl kin Laimi kin farahhnak kin buai pui lo ii. Parliament (Hluttaw) song tokham ngah tuh heh amahte buaipuihnak ii. Kin Laimi kin rikaam, kin farah in khai kinmah Laimi thotho in ling i sing. Ciaman tun kum July hla Ruahpui man kin ram song ah harsa tawk i sing. Ram song ram pua Zanniat fate pawl um ben lo in Bawmhnak tam ngai pe i si. USDP, NLD kawl pawl in he bang thu ah a buaipui hnak i lo ii. Hluttaw song tohkham ngah tuh heh a pakhat hnak ii. Tlang vum miphun pawl ai kin Farahhnak bo tuhin tu Democracy hnak in Federal kin kul sawn ii. Cabinet song ah Vuankyi he 108 um ii. Vuankyi thawn in bangdun te thawn in minung 150 vum um ai Chin state ah Vuankyi 9 dian nai ii sing. Vuankyi pakhat ai hlawh le motor-driver man, P.A man te thawn in Vuankyi pa khat in Ting Sawm li (Ks. 4,000,000) hlawh ii. Vuankyi 150 vum × Ks. 4,000,000 = Ks. 600,000,000. Hla khat ai Acozah Budget hmanghnak kum khat ah Ks. 600,000,000 × 12 = Ks. 7,200,000,000 he mi tangka (Heavily) tam ngai in hmanghnak heh State ah hmang sawn selai kin miphun hrang phathnemhnak tam ngai umh tuh ii.\nKin ling cia hnak bangin 2015 Election ah tu party pakhat dian cak ngai tih um thil tuh lo hang ii. Zaiman tifangin POLITICAL VOL-2 ah kin rel zo hnak bangin 2015 tu Party 92 in Parliament ah Tokham cuh tlang tuh ii. Kin daih ta, daih ta lo in khai 2015 election ah tu Nguin-Poung Asuzah (coalition ) in feh pui tuh ii. 2010 election lai ah Rampui feh dan felfai ngai in feh pui ben lai lo man in Tlangvum miphun covo (Rights) heh Parliament song ah cak ngai in hmaa lang/Rel ben lai lo ii.\nZaiman tlang vum miphun(party) Parliament song ah kin um kul i ni???\n2015 Election ben Acozah ding fang in Parliament song ah Tlangvum miphun (Party ) te um lo le sing khaw kin covo tampui kin sung tuh ii. 2008 Constitution heh 2010-2015 sung rem ben lo hnak 2015-2020 song ah roh ngai in Danhampui (Constitution) Rem tuh i hang. Zaiman tlangvum miphum (Party) kher kher um kul i pa? USDP, NLD song ah tang Laimi or Tlangvum miphum umh lo i awm? Ruat ngah thei ii. USDP, NLD party policy tuh BA-HU-OO-SII in fehpui ii le umhdan tu kin khua hrang thil pakhat kin kulhnak um le kinmah daih bangin Hluttaw (Parliament ) sung ah au thil lo ii. Avum lam hotute ai lungkhimpuihnak um lo in mah daihdan in thu rel thil lo ii. Tlangvum miphum party te tu zalen ngai in Hluttaw (Parliament) song ah kin miphun hrang au pui thil ii. Cia heh a dang lam hnak i. Tlangvum miphun party um kuul lo in Party pakhat ah um sio singlai kin ram miphun hrang covo (Rights) kin sung tuh sio ii. 2015 Hluttaw ai rel ben lai lo hnak Loram (Kin pi, kin pute ai Ram ) Thu hla ah khai nasa tak in rel kin kul tuh lai ii.\nNote- A kon party kin daih ai, a kawn party kin daih lo ti hnak i lo in, 2015 election Kawlram feh tuh dan thlir khawm hnak) Na daih hmun ah umh thil i si.


Nan Innsang Ah Mothar Ara Lawi Tikah Hitin Pehtlaih Aw (4) – Meifar\nNan Innsang Ah Mothar Ara Lawi Tikah Hitin Pehtlaih Aw (4)\n(1) Mothar nan nei ih nan innsang ih ara lawi tikah mikhual vekin pehtlaih aw hlah. Amai inn vekin pehtlaihaw, nan innsang member thar pakhat vekin pehtlaihaw. Cutin thinlung zalennak a ngah dingih a lo upat cih ding.\n(2) Rualpi vekin pehtlaihaw. Bazar kaipi, lam lengpi le leknak tuahpi ṭheu aw. Rualpi vekin bia awla a nel dingin um tum aw. Thil pakhat na theih ding mi cu ziangkim hi luarkai tuk ih pehtlaih cu a ṭha cuang lo. Thil ziangkim luarkai tuk ih tuah a ṭha lo an ti vekin na mo na pehtlaihdan ah luarkai tuk loin a mawi tawkten pehtlaihaw.\n(3) A phur zawng theih tum awla tuahsak aw. A rawl ngaihna zawng khal thei tum aw, film nan zoh tik khalah a duh zawng zuknung zohpi awla na duh zawng a lo zohpi leh ding. Mosual an timi hi a caan ahcun arak pehtlaihtu ih diklo caan khal aum ṭheu. Curuangah a pehtlaihtu hi a thupi zet.\n(4) Ngaihsak aw, a damlo caan le a thinhar beidong caan ah ngaihsak aw. Hitin nan mothar na pehtlaih asilen a rei hlanah moṭha nan nei ding tinak a si.


Miss Grand Slam, 2013 Top 10 Ah Khin Wint War Tel - Chinland Today Media\nJanuary 22, 2014 3:21 pm·0 comments\nGlobal Beauties Website ih hrilmi, laksawng pek dingmi Miss Grand Slam, 2013 hrilnak cu Semi-final ah top 10 an hril ih cumi ah Myanmar ihsin lengdawh Khin Wint War cu a tel, tiin Myanmar thuthang cun a tarlang.\nMiss Grand Slam, 2013 hrangah Global Beauties Website cun lengdawh a hril ih a sangsang in hrilnak a tuah vivo. Tu cun, final hril ding lawng a tang. Mi 5 hrilnak ah a tel thei leh pei maw, ti hngak a si.\nLengdawh Khin Wint War hi Miss Supranational zuamawknak ah Myanmar aiawh in zuamawknak teltu a si ih, cumi ah Top 20 ah tel in Miss Internet le adang laksawng 3 a ngah beet. Tubaite Beauties Concept ih hrilnak ah leitlun nunau mawibik hrilnak khal ah 6nak dinhmun a ngah.\n(Visited 1,469 times, 4 visits today)\nLeitlun Lengdawh 25 Hrilnak ah Khin Wint War Le Moe Set Y Tel\nLeitlun Mawibik Lengdawh 5 Ah Khin Wint War Tel


Obama Oath ah Pathian hmin sal tul lo ti - Chinland Today Media\nObama Oath ah Pathian hmin sal tul lo ti\nJanuary 16, 2009 9:54 am·0 comments\n16-01-09:Jame Bond Film a zotu pawl cun an thei fiang awl zet ding. Tui kum US president thar Obama hin Jame Bond ih mawtaw vek a hmang ding. A mawtaw thatzia rel olnakbik cu a siat theilo, a ke an kah tlang hmanah a feh thei lai thotho ding.\nA thlalang khal cerek in a hlen theilo dingih a zaten cerek ih hlenlo dingih tuah a si fawn. A Mawtaw sunglam khal ah hmanrua a phunphun a um. Ahmai lamah US thantar a um. Kan sim fiang duh sinsin asile US president mawtaw hnak ih tha US ah a um lo tinak a si.\nHitivekih an tuahnaksan hi umzia tampi a nei. Mi sual pawlih fimnak le thiamnak a karh vivo ruang khalah ralrinnak nasa tak an nei. President Kennedy an rak kahthah ihsin nasa zetih ralrin an zir.\nA mawtaw thatzia hi a hrek hman an simfiang duhlo. January 20 ah Obama cun (oath) thutiamkamnak a nei thlang ding. Himi niah a mawtaw cerek khal ih hlenlomi cu a to thawk ding.\nAsinan, tuikum cu kum dang bangin a ram mipi hrangah thlawsuahmawlsawm a um lo ding a bang. Pathian belotu pawl le Pathian zumlotu pawl cun Obama hi tibuai an tum nasa. Zumlotu pawl cun Obama ih a thutiamkamnak ah “So help me God” ( Curuangah Bawipa in bawm aw) timi hmang ding an duhlo.\nPathian hmin sal lo ding rori ih tiamkamnak tuah dingah (atheis) Pathian zumlo, sakhua neilo pawl in an rak bei. Obama tiamkamnak a tuahnak dingah “Curuangah Bawipa in bawm aw” timi hmanglo ding ih a nawr biktu cu California ih Michael New Dow a si. Tuisun 16-01-2009 rori ah Washington DC, Distric Court ah “So help me God” timi hman ding le hman lo ding thu relcahnak an nei ding a si.\nNewdow cun John Roberts hnen ah “Bawipa in bawm aw timi hmang lo ding lawng siloin thutiamkamnak neihni ah thlacamnak um lo ding rorin a nawr bet.\nA thupibik President pawl ih an sam theumi cu cafang (35) a si theu; cucu US ih President office hmun le a ram daan le dun pawl cu ka theitawkin ka enkawl ding a si tin a tawinak zawngin a si. Himi theh ah “Curuangah Bawipa in bawm aw” timi George Washington, cun 1789 ah a rak bet. Cumi ihsi thawk in tuini tiang president pawl in an rak hmang thawk vivo a si.\nCuruangah Pathian zumlotu pawl cun tuikum cu president thutiamkamnak ah thlacamnak ih “Curuangah Bawipa in bawm aw” timi hman a tul lo tin an tang ve. Pathian zumlotu le patil (tuai) pawl an tangkhawm ih Pathian timi salsuak lo ding rorin an bei ve.\nJAMES BOND: 007 HMIN KUM 50 KIM


India ram Sungah Covid 19 Natnak Hnakin Caksawn Natnak Thar A Darh Vivo – Vapual Auaw\nMay 22, 2021 vapual auaw Leitlun Thutahng 0\nIndia ram sungah covid 19 natnak in caksawn “Black Fungus” lole “Mucormycosis” an timi cu a darh cak zetih India ram sung State 11 ah nat nei hmuh a si zo. Black Fungus natnak cu covid 19 nat nei lai lole covid 19 natnak in dam zo,cawr ringring le thisen sang nat nei pawl in an nei duh tlangpi tiah India mithiam pawl cun an rel.\nTui dinhmun India ram sungih Black Fungus nat nei an hmuhnak State 11 pawl cu Maharastra, Rajasthan, Gujarat, Telangana, Tamil Nadu, Odisha, Karnataka, Delhi, Bihar, Haryana,le Assam state pawl an si. Maharastra state lawngah Black Fungus nat nei 1500 an hmu zo ih cumi sungin mi 90 an thi zo. New Delhi khawpi sungah Black Fungus nat nei 200 an hmu zo. Covid 19 natnak thawn zomawknak a nei dingah ruah a si ih cuap natnak phunkhat a si tlunah minung cuap rori eisetu natnak a si.\nMinung cuap a eisiat tlunah Black Fungus nat nei cu sia le tha theihnak tiang a hlo thei ih mibang lo suah olte a si tiah India cozah cun mipi ralrinnak a pe. Black Fungus nat nei cu Eye surgeon, ENT specialists, General Surgeon, Neurosurgeon, Dental Maxillofacial Surgeon, Amphotericin-B injection le Antifungal Medicine tivek hmangin tuamhlawm an si. Covid 19 natnak hnakin a danglamnak cu vun a eiro, a ei siat ih cuap a eisiat dan cu covid 19 natnak in a caksawn.\nCumi hnakin tihnung sawn cu White Fungus a si ih India ram sungah nat nei 4 hrawng an hmu zo. White Fungus cu cuap lawng siloin minung tin ,vun ,pum le kal le thluak tivek a eisiat thei ih hrisel damcak lo ,thisen sang nat nei tlunah covid 19 nat nei in an kai pang asile an dinhmun a se cak tuk tiah India cozah cun thu a suah fel zo a si.


Nandar Hlaing In Oxygen Tuahnak Cetpi A Cah Lai, A Thlen Tikah Cun “Nan Ra Thun Ṭullo In Motor Thawn Khuasung Ah Kan Vakkual Ding” A Ti – Meifar\nNandar Hlaing In Oxygen Tuahnak Cetpi A Cah Lai, A Thlen Tikah Cun “Nan Ra Thun Ṭullo In Motor Thawn Khuasung Ah Kan Vakkual Ding” A Ti\nMyanmar lemcan thiam hminthang Nandar Hlaing in oxygen tuahnak cetpi 50Nm3/h a cah ih lamzin ah aum lai thu theih a si. A thlen tikah cun damlo pawl innsang in oxgyen an va thun a ṭullo dingih a hmun ah anmah an va feh sawn tum.\nNandar Hlaing in “Thuthangṭha ka lo hlawm ding, kan zaten ka ṭul zetmi oxgyen tuahnak cet pakhat cu lei dingin ka hrilfel zo. Nikhat ah burpi 200 a fill up thei, a ṭul poimawh pawl umnak veng, khuasung ah nitinten kan vakkual ding.\nZan ahcun Zay Kabar sungah motor a dingih oxgyen thun theih ringring a si ding. Nazi 24 sung fill up thei dingin kan tawlrel ding, alakin oxgyen thunsak ding a si.\nA rang theibik ih thleng dingin kan cah nan reilote sung cu kan hngak lawk a ṭul ding ti ka zum, thinphang hlah uh. Kanmah vekin midang bawmtu pawl khal an ra suak vivo ding, harhdam dingin rak um cio hram uh” tin a tarlang.\nKum 47 mi Nandar Hlaing cu Yangon, Mawlamyine khawpi ih um a si ih oxgyen cet cu khuitawk khawpi ah a ret tum ti cu a tarlang lo. Miharsa le damlo pawl bawm ringringtu a si ih tuvek caan ih a pekawknak cu upat a tlak tuk.\n“Khai, Khai… Rammi Sinak Diktak Vekin Meisa Man Pe Cio Uh” A Ti


Parte Khua Kiangah CNDF In Ralhrang 5 An Kap That – Meifar\nParte Khua Kiangah CNDF In Ralhrang 5 An Kap That\nFebruary 11, 2022 admin Myanmar 0\nFebruary 10, 2022 zinglam nazi 9:30 ah ralhrang motor 22 le bike 15 cu Falam khuasung ah an va lut ih Vankau tlangpar ih ralkap sakhan ah an feh. Ralhrang 8 cu Cawngheng khua par lam ihsin Var lilawn lamah an suk.\nJanuary thla sungah Falam khua kiangah nasa zetin an kapaw ciamco, ralhrang motor tam zet an thlengsal ruangah Falam bazar ih dawr ong pakhat in khuasung ah kahawknak a suak pang ding ti kan phang zet’ a ti.\nChin National Organization in, “Kah-awknak Thusuah: Chin Ramkulh, Falam Peng ah ralhrang SAC mawtaw 22 cu Eiin kuat ding in February 9 ah an so.\nCumi Mawtaw hmaiah hmainor in ṭuanvo a laksaktu ralhrang SAC pawl cu Falam peng, Parte khuakiangah CNDF in an rak kap ih ralhrang SAC lam in mi (5) an thi hliamtuar khal an tam. CNDF lam in hliamtuar umloten dung an sipsal thei”.\nThih Leh Thlih Tin Tiva Ih Fen Nunau Ava Run Ih Milem Lubul Arak Si\nFala Pakhat Cu An Innsang An Harsat Tuk Ruangah A Thianghlimnak A Zuar


China ih Covid 19 hmuh hlan Thla 9 ah Coronavirus a rak um zo – Oxford University experts | Falam Online Media\nChina ih Covid 19 hmuh hlan Thla 9 ah Coronavirus a rak um zo – Oxford University experts\nJuly 5, 2020 admin\t0 Comments covid - 19, Scientist\nCoronavirus thawn pehpar in Leitlun mifim pawl in zirnak an nei rero ih tukhalah Oxford University ih mithiam pawl cun an hmuh mi thawn pehpar in China ram ih Covid – 19 a um hlan ah hmun dang ah a um zo, an zum thu an phuang a si.\nCentre for Evidence-Based Medicine (CEBM), Oxford ih zirhtu Dr Tom Jefferson le Newcastle University professor titinak ihsin an sim suak mi a siih, an zirnak par ih humhsuakmi ahcun Covid – 19 cu China ram ih a suak hlan ah, hmun dang ah a suak zo ding an zum a si.\nKandung zerh ah virus suakkehnak zingzoitu Spanish virologists cun China ram ih Covid – 19 an hmuh thok hlan thla 9 duh ih (March 2019) lak mi tidai samples ah Covid – 19 neh a hmu thu a phuang zo.\nCovid – 19 hmuhsuah hmaisabik hlan zerh 2-3 duh hrawng ih lak mi tidai bal (sewage samples) khal ah Italy scientists pawl in coronavirus neh an hmu ih, Brazil scientists pawl khalin November thla ah an hmu zo a si.\nDr Jefferson cun Coronavirus cu leitlun hmun tamzet ah a um cia tiin a zum ih hmun le boruak zirin an suak thei ding ti khalin a zum. Azumdan cu mitṭhep kaar ah an suak thei vekin mitṭhep kaar ah an hlo thei.\n“Sars 1 natnak kha teh khawilam a thleng? A hlo puppi men. Curuangah thuk zetin kan ruat ṭul. A suaknak le a karh zia dan kan zir nasat a ṭul”\n“Ka zum dan ahcun corona virus cu hmun tamzet ah a um cia. ka sim duhsan cu hmuntinkim ah a um cia. A hmun le boruak zirin an suak puppi sawn a si”\n“February thla ah Falkland tikulh ah case thar a suak. Khawinah in a thleng thei? Georgia ihsin Buenos Aires lam feh mi laawng pi khal ah ni 8 a kim hnu, Weddel Sea lam pan ih an feh lai ah case thar a suak. Ei-in siat lo dingih an ret mi vur khal lakah nathrik um cia in a hmun le boruak zirin a nung thutthi teh si pei maw?”\n“Spanish Flu natnak suak lai khalah thil mak zet a suak kha. 1918 hrawng ah, Western Samoa ih um mipi zaṭek 30% hrawng cu Spanish Flu natnak ruangah an thi. An nih khal kha hmundang, ramleng minung thawn pehtleihnak nei lomi an si.” tiin Dr Jefferson cun a sim ih vurus pawl cu biakawnak, khuhkhuh le hnaptilung mi ihsi lawng siloin leihnuai ih tidai sia sewage system ihsin le ek-inn hmanrua ṭawmawknak khalin suanawk a theih ding a zum thu khal a sim bet a si.\n1854 kum, London ih natsia (cholera) karhzai mi, a thokdan hmusuak tu John Snow ih zingzoinak a nei vekin, thuk zet le ciang zetin Covid – 19 suahkehnak zingzoi an duh thu Dr Jefferson le Professor Carl Henegehan cun an sim a si.\n“Ziang bik ruangah, olten suanaw theihmi natnak pawl cu food factories le sa pack nak hmun ihsin a suak hmaisabik ringring” timi khal ciang zetin zingzoinak nei thei sehla, Virus suahkehnak hmu a oldeuhding.\nSa tuamnak hmun le a leng mi thawn pehtlaihnak nei dahlonak hmun pawl ah Virus a suak ṭheu ih, cu pawl cu kan zoh a si le thusutding tamzet a um. Khawinah ihsin virus a suak thok, lenglam thawn pehtleihawknak umlonak hmun pawl ah ziangtin virus a thleng thei tvp ruahding tamzet a um. Curuang ah tu vekih virus suak mi cu pakhat hnu pakhat, a ha haa ten zingzoi sehla a suak thoknak kan hmu thei lohliding a si” tiin Dr Dr Jefferson cun a sim a si.\nref : Wiki, Telegraph\n← Tidai hua NATNAK danglam “Aquagenic Urticaria”\nChin ramkulh ah Covid 19 natkaai Cemfai, Natkaai 10 nak Siizung in suak ding →\nBaptisma nei lai Zarh 6 mi Naute cu Ti haak in a thi\nPresident Donald Trump dam lohli ding ih Rawlul thlacam saktu Lungphu cawl in Thi\nOctober 12, 2020 October 12, 2020 Ni Hnem Sung 0\nKum 82 Pitar in Vom ka thongpet a ti +VIDEO


Lai mi (Chin) tikcu siar daan | Radio Veritas Asia\nA rak ngai tu Bawi Khrish ah duhdawt mi nulepa ulenau pawl hi tawk hmun ihsin cibai ka lo buk. Laimi (Chin) pawl hi kan thuanthu a zingzoi tu pawlin Tuluk ram Tibet timi hmun ihsin Kawlram ih ra lut mi kan si an ti. Amah lawngte laimi pawl kan ca hi uico in a rak ei sak ti asi ruangah felfaizet le thazet ih nemhnget nak cu hmuh ding a um lem a bang. Asinan kawl ram sung ih Irrawady tipi kap tluan ah caan rei nawn zet ummi kan rak si timi cu a fiang mi asi. Kan Pupa pawl hi khaw hmun hnget nei lemlo ih rak thawn ih vaih vivo hi an rak hmang zet. Cutivek ih an thawn le an vaih ding tikah khuilam kan pan le a tha ding tiin aizoh nak ah arti an rak rawh theu. Cumi an arti rawh mi puak ih a pet nak lamlam ah an rak feh theu. Curuangah cui hmun cu "Airawh nak tluan" an rak ti.\nCumi tongkam ih sin a neh hnuah "Irawady" tiah a hmin ah a rung cang mi asi an ti. Cun, an rak vaih caan ih tuupi sung an rak zawh nak hmun, zin an hlo awkih hilam ah hi lamah tiih an rak auh awk nak hmun khal kha a hnu ah "Himalay tlang" tiih a hmin ih rung cang mi asi an ti. Curuangah kan pupa pawl hi vai vivo hmang zet an rak siih, tibet lam ihsin rung mi kan si ti khal cu zumlo nak ding a um lem lo. Amah lawng te hivek lam cu tu ih kan rel duh le kan sim tum mi a silo. Kan sim tummi sawn cu kan pupa pawl hin ziangtikin tikcu le caan siar hi an rak thiam in an rak thok timi a si. Asinan cutik khatik ah ti fukfi ih sim fiang ding cu ca an rak nei lo tikah a har zet. Amah lawngte, nasa zet ih rak zing zoi tu pawl in kan pupa pawl in Tibet ramih an um laiah thlapi hmang in tikcu an rak siar an rak hminsin thiam zo a si an ti. An rak sair daan cu kumkhat ah thla vei 12 a thul an rak tiih thla hmin 12 an rak nei. Cule, kum thum ahcun thlahi vei 13 a thul asi" an tak ti.\nHi thla vei 13 a thul an ti mi kum ah hin phiang an rak cing ih curuangah hikum hi phiang kum tiin an rak ko deuh sawn. Cule, hi kum ah ruah daan pakhat an rak neih mi cu phiang kum cu kum sia a siih siat nak phunphun accident a um ringring asi tin an rak ruat. Curuangah hi phiang kum ah cun an nun an rak fimkhur in an rak ralring zet. Cule, tikcu an rak siar an rak hminsin nak thla 12 an rak neih mi khal cu hmin felfai zet in an rak neih ter thluh. An thla hmin le an rak sak nak san pawl cu lailun magazine 2004 kum September thla ih suah mi ah famkim zet in ngan thluh asi. Amah lawng te, laimi (Chin) pawlin tikcu ni le thla, kumsiar daan felfai zet te ih kan neih nak hi theih ban hla deuh bik ih lang mi cu kan ram ih missionary an rak thlen ih ca in ra tuah sak ih tlawng ah in zirh ih ca thiam kan neih hnu lawng ah a siin a lang. Ziangahtile zarh khat ih ni hmin kan kawh mi pawl hi tlawng kai ni khat ni hnih tivek in tuini tiang in kawh asi. Cun Khristian kan si hnu ti a lang leh ank cu zarh khatih ni netabik khal, ni sarih tiloin nipini, zarhpi ni colh ni tiin kan ti.\nThu pi zet ih kan ruah mi si ruangah "nipini" zarhpi ni ti rori in kan kawh mi asi. Hi hnu in mifim le ca thiam kan run nei tam vivo ih kan laimi in thla hmin 12 kan neih mi pawl khal cu Gregorian Calender thawn deng aw ter in an run ret ih thla vei 13 a thul timi khal a um nawn lo. Gregorian Calendar ni thawn ter in run ret thluh an si. Cutivekih an run ret daan cu lailun magazine ih ngan mi vekin hitivek hi a si. 1. Meisen thla January 2. Vau thla February 3. Satuah thla March 4. Fangno thla April 5. Thawi lak thla May 6. Tual bawn thla June 7. Tan thla July 8. Fanger thla August 9. Van sar thla September 10. Kut thla October 11. Tharcan thla November 12. Nim kut thla December tin an rak ko asi. Cule, Pu Than Kip Sawn ih unau hmelpalh bu sung ahcun August thla hi furkut tin a um ih, October thla hi fanger thla tin a um. Cun, November thla hi nim kut thla tin a um ih, December thla hi thar can thla tin a um. Pu Than Kip Sawn ih ret daan hi a dik sawn tla a si thi men. Ziangahtile, laimi in fanger puai timi kan nei ih cucu October thla ih kan hman mi puai a si.\nCun L.Z.P Tin Jubilee 1995-2005 ih an calendar ih an ret daan khal mal ten a lam dang ve lala. A dik bik mi theih a har zet. Hnam dang pawl cun tikcu an siar daan le hminsin daan hi kum tampipi tiangin an nei. Asinan kannih laimi cun kumkhat hnakih rei huap mi hminsin nak hi theih ding a um lemloin a lang. Kumkhat sung huap mi ah lanwg te hminsin daan le siar daan phunphun tam zet kan nei. Cucu (a) kum khat sung ten thumih then mi 1. Thal can 2. Fuur can 3. Thaltang caan (b) siar daan 1, nikhat 2. zarh khat 3. thla khat 4. kum khat (c) thla khat sung tikcu hminsin daan 1. thla de 2. thla king kul 3. thla phelphok 4. thla thul hmaisa 5. thla thul laifang 6 thla thul neta 7. thla thim (d) lo tuan nak lam ih tikcu hminsin daan, 1. vahlak-risah 2. vahhau 3. meilam sial 4. vah uar- lonawh 5. hmang khawh 6. lorih-thlai ci tuh 7. sah thai-hnuhlak 8. belh tuk 9. belh pituk 10. fang thual 11. sawl thlak 12. lokil-ritkil 13. fang tan 14. vainim hawl 15. paam siam 16. thal rawl hawl 17. locuat 18. hnawm khawm (e) ruah pi sur ih tikcu hminsin daan, 1. thuang ruah 2. to ruah 3. tlaicing ruah (roruah neta) 4. thim pi ruah 5. fur ruah 6. hratkhum-phaihrut 7. vangro ruah 8. tang ruah (f) nikhat sung tikcu hminsin daan, 1. vantawkaam (himi ni an rak siar tok daan asi) 2. ar khuan ciin 3. khaw fing cat-vangriaro 4. vang pawl 5. vang fai 6. ni suah- thawh hlam ei 7. thai thawh zingei 8. thaithawh ei 9. fehreh-lohma thawh cu 10 tau sang 11. sunno 12. sunlaifang-nidir 13. sunhnu her 14. phianghnam suan cu 15. zanriah suan cu 16. ni ar hrawl can 17. ni tlak 18. arkai cu 19. khaw maw 20. zanraih ei cu 21. unau hmelpalh 22. khaw thiam 23. in bur leen cu-tuanto 24. inn tu hlam arkhuan 25. ih rep-zantim 26. zanlaifang-zanlai arkhuan 27. zinglam ralkai 28. ar veikhatkhuan 29. ar veihnih khuan- Deirel suah cuticun ni khat sung tikcu hminsin daancu kan rak nei a si.


Myanmar Rampi Hi Thinphan Za A Va Si Thang Em!! - Chinland Today Media\nNovember 30, 2016 12:22 pm·0 comments\nMyanmar rampi thuthangsuak mi pawl zoh rero tikah rampi thansohnak le hmasawnnak mal tete a um rualrual in tulai ih mipi pawl ih an/kan ngaihven bik mi cu Yangoon ih bomb puak, Rakhine, Shan ram ih buainak le Rohingya miphun pawl ih dinhmun pawl a si ko ding ti a zum um.\nNLD in rampi hrilawknak ih nehnak an co theinak dingah, thlengawknak kan tuah ding tiin nasa ngaiten an aupi. Ni 100 tumtahnak titla an tuah ih, rampi thianfainak tiin hnawm khal an sar ciamco. Sumtuahnak thu ah le thuhla dangdang tete pawl khalah thlengdanglamnak cu a um ko ding. Cun thupi zetih mipi lemsawmnak ih an ausuah pi mi a dang leh cu, daan felfai thawn mipi parih lairelnak um ding tipawl a rak si.\nAsinan lalnak a co ihsi kumkhat a kim hlanih, ramsung buainak suakmi pawl zoh tikah ramsung mipi pawl thinphang in in tuah thlang a si lo sawm! ti ding cu a awm ve thlang in a lang. Ralkap pawl ih leknak neh theilo Party NLD ti hmin an ngah zik thlang lo maw!!\nMyanmar rampi ih kan khawlipi, mipi million nga lenglo kan umkhawmnak Rangoon rori ah ṭihnung thilpuak zarhhnih sungah hmun li rori ah a thleng. Culawng men siloin Rangoon Intenational Airport Terminal 1 ah buak thei mi tuizarh tlawngkai nihnih niah an kai. Rangoon ih thilpuak mi pawl cun mipi thihnak le hliam na cu a pe lo nan, thinlung hliam le mangbangnak, tihphannak a tisuak vivo.\nNLD party pawl in a mipi sahimnak hi a tawlrel thei ngaingai lo ding ti phan a va um thlang em! Mipi pawl hnenah ziangruangah Rangoon ah bomb a puak, Rakhine, Shan ram le Rohingya thupawl hi, ralkap sanlaiih an namnuai vekin a culmaam tum men teh a si pei maw! Kan ram hi tui dinhmun vek cun duh zalen ih um huahhingamnak a si nawn lo in a lang a si.\nParty fate pawl in NLD party ih an tuahngahlo mi pawl dokalh in rampi ih zalennak dinhram hnget dingin an rak sawh ngam ve lo mi pawl teh ralkap pawl ih leknak sungah kan tang thluh sal ding tinak ih hminsinnak langsung mi pawl a si sual pang maw!\nKan duhdawtmi Pathian ih in pek mi kan ram Myanmar ram piih hmakhua hi thinhar za in a khat vivo. NLD party pawl in rampi daihnak an kilhim thei lo ahcun ralkap pawl in langhngan zetin mipi pawl kum 60 leng in rawtneknak hnuai ah kan tla sal ding ti khal hi thinphan zazet a si.\nZiang tin NLD in a ram mipi sahimnak ah hmalaknak an tuah vivo pei! Kan ram piih a kekar dan hi acozah in in uk dan hi thinphan za a va si thlang em!!#\nChin Ramkulh Kawl Titoih Puai Ih Chief Minister Le Chairman An Telnak Ih Ka Seherhnak!!!


Hpakan Ah Duhdawt Aw Mi Fala Le Tlangval Ṭongkam An El’aw Ih Tualthatnak A Thleng – Meifar\nHpakan Ah Duhdawt Aw Mi Fala Le Tlangval Ṭongkam An El’aw Ih Tualthatnak A Thleng\nKachin State, Hpakant khua ah fala le tlangval duhaw cu ṭongkam an el’aw ciamco ih tlangval in a fala cu nam in a dawt that.\nJune 12, 2022 simlam nazi 5:00 hrawngih thilthleng a si. Myoma vengsung ih hnipuan ṭhitnak dawr sungah fale le tlangval kopaw cu ṭongkam an el’aw cimaco ih tlangval in nam in vei tampi a dawt.\nMithmutu in, “Tlangval hi a nauhak sawn. Fala in kan ṭhenaw ding a tiih tlangval in a duh lo, ka lo ṭhen thei lo a tiih ṭongkam an el’aw. Fala in a ṭhen tum ruangah tlangval in nam in a dawt, cumi hnuah amah le mah khal nam in a dawt aw” a ti.\nFala kum 26 mi Ma May Thu cu hliamhma nasa zet a tuar ih a thisen khal a suak tamtuk. Siizung lamih an tlanpi lai, lamlak ah a thi. Tlangval kum 25 mi Shan Lay khal amah le mah a dawtawk ruangah hliamhma a tuar ih siizung ah an tuamhlawm rero lai.\nHimi thilthlennak hmun ah ralkap le palik pawl an va feh ih zingzoinak an nei. June 7 zan khalah Pauk Kone vengsung ah unau thatawknak a thleng, unau rori ṭongkam an elaw ciamco ih a nau sawn in a u cu nam in a sat that.\nA Pasal Thi Zo Ih ‘Aw’ Ngai Dingin Leihnuai Tlangleng Cawlhhmun Ah Va Feh Ṭheu, A Thuanthu Hi Lungkuai Um !!!\nDubai Ah Hnaṭuan Dingih Feh Kawlram Mi Harsatnak Tong An Tam


Senpi Rorel Dan - Chinland Today Media\nSenpi Rorel Dan\nApril 11, 2009 5:08 pm·0 comments\n2/3 Vote hmuh lawngih thu titluk theih mi pawl\n“Senpi Rorel Dan” hi thupi pahnih in kan zir khawm zo ih, tui tumah leitlun hmun kipih Cozah , Kohhran, Pawlkom le ziang vek Meeting nak hmun khalih theih mi le theih ding “2/3 Vote” hmuh tul mi thu pawl zir tlang le uh si. Cu mi hlanah “Vote” ci thum hi kan theih fiang ta a duh um zet.\nRemtih tlan (General Consent) :Meeting kai member za te ih lungkim tlan mi thu a si. Member pakhat lawng khal in rem a ti lo cun General Consent ah pawm theih a si lo ih Vote lak a tul. Remti lo zo hman an um lo cun Vote lak a tul lo.\nVote tam sawn (Majority Vote) : Vote petu ngah tam sawn a si lo le Vote a hrek hnakih tam ngah mi cu Majority Vote a si. Thu titluknak dingih hman bik mi a si.\n2/3 Vote : Vote pek mi lakin hmun thum thenih hmun hnih Vote relnak a si. (Thimnakah; minung 15 Vote petu um mi thu ah 2/3 Vote cu ziangzat a si ti le 2/3 = 0.7 a si ruangah 0.7 x 15 = 10.5 a si vekin 2/3 Vote zat cu 10 a si ding. Cu vekin, minung 16 x 0.7 = 11 vote, minung 17 x 0.7 = 12 vote.\n1) Dan hrampi remthat/ti danglam/Suspend ( Amend/Annul/ Rescind/Repeal/ Suspend )\nDam hrampi (Constitution) le Kaihhruaiawk Dan (By-laws) ti danglam duh le remthat tul can a ra thleng tikah 2/3 Vote hmuh tengteng a tul a si.\n2) Thurel tluk zo mi ruatkhawmkir rawtnak\nZiangruangah si maw thurel tluk zo mi ruatkhawmkir tul / duh can a um a si le 2/3 vote hmuh a tul. Thu ti tluk a si lai ih remti lam lawngin ruatkhawmkir rawtnak a nei thei a si. Voi khat ruatkhawmkir a si zo hnu cun voi hnihnak ruatkhawmkir rawt theih a si nawn lo.\n3) Thurel tluk zo mi thiat rawtnak\nA parih thu thawn a bangaw ciah. A si nan, thil ti danglam theih nawn lo mi pawl cu ruatkhawm le thiat dingih rawtnak a um a si khal le a tling lo. Thimnakah: in / ei zo hnu ih in / ei le lo dingih rawt, feh zo hnu feh le lo dingih rawt, lei zo hnu lei le lo dingih rawt.\n4) Ruatkhawm lo / rel lo dingih rawtnak\nZiang thu khal ruat / rel khawm lo dingin rawt theih a si ih, a si nan 2/3 vote a hmuh a tul. Zo hmanih rel khawm hlanah zamrang te dingih rawt ding a si. Mi pa khatkhatin an rel zo hnu cun rawt theih a si nawn lo.\n5) Agenda lo vekih feh\nThurel lai ah agenda rel hrih lo relkhawm tul can a um theu. A si lo le, agenda pakhat ih thu le relkhawm le ding mi agenda pehtlaihawknak an neih tikah agenda lo vekih feh duh can a um theu. Cu ti ih agenda lo vekih feh ding a si lo le a ra lai ding mi agenda hlan deuh ciahih rel dingih ret lawk (Order of the day) dingih rawtnak pawl cu 2/3 vote hmuh ta a tul a si.\n6) Relkhawm titawpih vote lak rawtnak\nThu pakhat relkhawm a si zo mi cu Chairman khalin amai thu in a khar thei nawn lo, member lungkim tlannak lo cun. Relkhawm can a rei deuh tlang titu cun relkhawm titawp ih vote lak rawt ding a si ih 2/3 vote a hmuh a tul thung.\n7) Relkhawm can ding bikiah (Limit of Debate)\nRelkhawm can bikiah neih hi ti dan ding tha zet pakhat a si. Member in “Hi thu hi minute 15 sung vial relkhawm dingin ka rawt a si” a ti thei. A si lo le “Hi thu hi mi 4 in an relkhawm thluh ih relkhawm titawp dingin ka rawt a si” a ti a si cun Chariman in 2/3 vote ih thu titluknak tuah mei ding a si.\n8) Nomination khar / Limit tuah\nHrilawknak a um tikah mi paziat lawng nominate theih tin maw, a si lo le nominationa khar thlang dingin rawt theih a si ih 2/3 vote cu a hmuh a tul.\n9) Can dangih ruatkhawm le / Committee hnenih pek rawtnak\nThu rel mi cu meeting le tikih relkhawm le siseh ti si maw, committee pa khatkhat kutih ret duhnak a um a si le 2/3 vote in thu rel tluk ding a si. Committee hnenih pek a si tikah ziangvek cin tiang an rel thei a si ti hi minute tel zel ding a si.\nHi mi lo thu dangdang 2/3 vote hmuh tul mi pawl a um lai nan a tlangpi thu in tu ih kan zir khawm mi thu pawl hi cu ziangvek meeting nak hmun khal ih tlun ding mi Senpi Rorel Dan a si. Hmai zarh ah reorelnakih that tul mi tha zetzet lawrkhawm mi kan zirkhawm tlang le ding.


China Ah Veihnih Rori Ling A Hnin, Mithi Le Hliamtuar An Um – Meifar\nChina ramsung ah veihnih rori ling a hnin ih mithi le hliamtuar an um. May 21 zanah veikhat ling a hnin, Myanmar ramri Yunnan Province ah ling a hnin ih linghnin thazang cu 7.3-magnitude hrawngin a cak.\nMinung 3 an thi ih 27 in hliam an tuar tin official in an phuang. Inn le lo tampi a siatsuah, a thaizing May 22 zinglam ah ling a hninsal. Southern Qinghai ah ling a hninsal nan mithi le hliamtuar report an um hrih lo.\nChina thuthang ah neta sawn linghnin in thil a siatsuah tam lo tin an tarlang. U.S. Geological Survey geophysicist Jonathan Tytell in “Linghnin veihnih cu pehtlaih awknak an nei lo” a ti.\nNikum 2020 ah China, Yunnan ramsung ah ling a hnin ih minung 4 an thi ih hliamtuar 23 an um. China ramsung ih linghnin nasa bik ṭum cu 2008 kum ah a si, Sichuan le Yunnan ramsung ah nasa zetin ling a hnin ih minung 90,000 zikte an thi.


Minung 9 That tu Twitter killer tiih Theih lar Takahiro Shiraishi a phuang aw | Falam Online Media\nTwitter killer tiih theih lar Japan ram mi Takahiro Shiraishi (kum 30) cun 2017 kum ah minung 9 ka that a si ti`n, tlawngkai nithum, Japan thuṭhen zung ah a phuang aw.\n2017 kum ah Japan palik in mihlo hawl in Takahiro Shiraishi um nak appartment ah an lut ih a inn sung ah minung taksa bel cawng an hmu ruangih kaih mi a si. Tuah, minung 9 that tu tiih an puh mi cu a dik ngaingai a si tiih a phuanawk ruangah hngawng ih thlai that dingin Daan tat thei dinhmun a si.\nTwitter Killer ti ih theih lar Takahiro Shiraishi\nNumi thlem in hlawhhlang khawvel ih zuar ṭheutu palai a rak ṭuan ih a umnak kiangkap mipi in a hnaṭuan thuhla an thei ciang vivo ruangah a hnaṭuan tlansan in Kanagawa Prefecture, Zama khua ah 2017, August thla ah a ceer ih, cuih hmun ih a um hnu thla 3 sungah minung 9 a that.\nKha lai ah Japan ram hi leitlun mah le mah thataw tambik ram lak ih tel ve a si ih nun bei dong ih mah le mah that aw duhtu an tam zet. Cucu, Shiraishi in caan rem ah alak ih Twitter hmang in mi thlem ding a hawl.\nOnline Social profile ah “Nunbeidong ih harsatnak phunzakip tuartu pawl ka bawm duh. Zangfahten DM (direct message) in kuat uh” timi a ngan ih thataw danding bawm tum lole an mah thawn thi tlang ding in a bum hai siding ti`n palik report ah a um.\nTleirawl pawl a bat deuh ih a pehtlaih tu pawl cu a inn ih ra dingin a sim hai. A that mi minung 9 lak ah kum 15 mi tel in numi 8 an siih kum 20 mi mipa pakhat cu a fala a va hawl nak ah a rak that. Inn khan 1 le bathroom pakhat luah a si ih cuih inn bi te ahcun minung ruak pawl cu a can ih vur bawm ah a ret ṭha.\nTakahiro Shiraishi an Kai\nKum 2017, Otober thla hrawng ih mihlo, kum 23 nute cu a tlangval pa in a pehtlaih thei lo ruangah palik hnen ah a report.\nA tlangval pa cun a fala nui` Twitter account a ong thei ih a history pawl an zoh sal tik ah Takahiro Shiraishi umnak appartment lam a khih hmuh ih an va hawl tikah rin lo pin Shiraishi inn sung ah minung taksa bel cawng an hmu ih Shiraishi cu an kai cih.\nAmah cun an paisa duh ruangih that mi vekin a rel lawk ih zingzoinak an nei mi ah, a nauhak lai ihsin a rualpi pawl thawn hngawng ih rekaw thawphit lek nak cii khat an lek ṭheu timi an theisuak ih mithi pawl hngawng khal ah kut ih rek nak neh a um ruangah a thii ah mithat duh nak a tel hrimhrim ruangah hivek in mi a that mi siding ti`n zum nak aum.\nPaisa duh ruangih that mi vekin a rel mi cu palik lam in an zum lo ih zingzoinak an nei bet tikah a umnak inn ih CCTV zuk ngah mi video pakhat an hmu.\nCuih video ahcun mihlo tiih report mi, numi pakhat thawn inn sung ih an lut lai a lang. Cunui` Twitter account an zoh tikah “thih pi ngam tu mipakhat ka ṭul. Thih ka duh nan kei mah lawng ka thi ngam lo” timi cakuat an hmusuak.\nCunu khal cu a that mi lak ah a tel ih a taksa a can hnu ah vurbawm sungah a ret. Miruak can mi tamsawm cu mi in a hlawn lai hmu ding phang ah inn ah a ret ih palik in an va kai ṭum ah minung ruh 240 an hmusuak.\nInn a luah nak\nThuṭhen Zung Ah\nMinung 9 a that ti mi mawhpuhnak cu “a dik thluh a si” ti`n thuṭhen zung ah amah Takahiro Shiraishi rorin a ṭongsuak.\nA lawyer pa cun Daantatnak demdeuh dingin “Thih duh ruangih an pan mi a si ih an mai` duhnak tel in a that mi a si” a ti nan Takahiro Shiraishi cun zuk sung ih mithi ruak Lu dunglam hmape pawl khih hmuh in “talbuai thei lo dingin ka tuah mawh nak a si” tiah a mai` duhnak thlun ih a tuah sawn mi si zia a sim tiah NHK media in a tarlang.\nHih thuthang hin Japan a ti hnin ih thuṭhen zung ih a din lai zoh tum tu minung 600 hrawng an tlar. Tuah, Takahiro Shiraishi in a si dan dik a phuang suak thluh ruangah Japan ram Daan vekin a hngawng in thlai that thei din hmun a si tiah NHK media in a ngan.\n← Myitkyina ah Thlipi a Huuk, Thailand ih suak thok mi Thilherh pakhat Myanmar pan in a ra\nFalam, Surbung Vanzam tualrawn On puai tuah cing ding →\nEPA pawlkom in Covid 19 nathrik kap that theitu Spray 2 hmin an phuang\nNitin Kan Hman mi sinan An tuahsan kan thei ciang lomi Thil Phun 9


USA, Florida Ih Irma Thlipi Hrang A Huaisual - Chinland Today Media\nSeptember 10, 2017 11:29 pm·0 comments\nUSA, Florida ah Irma thlipi cun nasa ngaiten a nuai thok ih mipi pawl mangbang le aanhai in an um.\nThlipi hrang hi a huaisual ih a cahlam 130 mph (209km/h) in a nuai ding tiin mi pawl ralrinak an than sal. Florida ih mipi 6.3 million lenglo pawl cu an hrang ih ṭihnung le thihnak tiang thlen thei ding dinhmun a si tiin an umnak hmun an suahsan ter.\nIrma thlipi hi Florida thlanglam, tipithuanthum vaukam ihsin a hrawh thok dingih cutin saklam ah a pan ding tiin zum a si. Caribean vaukam a nuainak ruangah siatsuahnak rapthlak le mi 25 pawl in an nun khal an liam phah zo.\nThilpi ruangah mi 43000 in meisa ngahlo in an um zo ih 72000 in beunak hmun 390 ah an um. Hi thlipi hi thlipi ṭihnungnak lam ih tahin a ṭihnungbik category 4 tiang rori thleng in hmun hrekkhat ahcun 5 tiang hman a thleng.\nFlorida hmun ah kan Chin mi pawl khal an um. Hi thlipi ih a nuainak hmun le khuarel siattonnak hmun khalah an um ti kan thei. Chin mi ihsin mithli le hliam tuar an um cu tutiang theih a silo.


Pale-PDF Pawlin Ralkap 30 Lenglo An That, Mithi Ruak Phur Ralkap Motor Khal An Rak Kap – Meifar\nSagaing, Pale ramsung ah Pale-PDF le hriamkai pawlkom dangdang an komaw ih thuneihnak latu ralkap pawl an do ciamco. October 11 sun ah veithum rori an doaw ih ralkap lam 30 lenglo an thih thu theih a si. Zing nazi 8 ah ralbawi telin ralkap pawl cu Kyauksalin tlang lak lamzin ah an feh timi thuthang an thei.\nRalkap pawl cu motor 23 in an vakkual, Pale-PDF le hriamkai pawlkom pahnih an komaw ih lamzin ah bomb an rak kam. Ralkap pawlin bomb kammi an pal puak veten meithal in an kap ciamco hngal. Ralbawi ih tonak motor khal a puakdarh thluh ih a lu ah hliamtuar in a thi, ralkap ruak 5 cu a hmun ah an phum.\nHliamhma tuar khal tam zet an um ih hmun dangah an phur. Cun, zinglam nazi 9:00 hrawng ah ralkap 30 cu Nakaa tlang parah an kaiso ih Pale-PDF le hriamkai pawlkom 6 komaw in an rak bawh, an rinlo laitak ah an kap ciamco ih an zaten deuh thaw an thi.\nAn meithal le an ralthuam pawl an va lak hlanah dunglam ihsin ra ralkap motor in bomb le pukpi in an run kap ciamco ruangah mipi kilhimtu pawl cu dung an sip.\nRalkap pawlin mithi ruak le hliamtuar pawl cu motor in an phur, Nakaa tlang hnuai Sui Mintami hmun ah mipi kilhimtu pawlin an rak bawh ih bomb 28 an kam. Bomb kammi an pal puak veten Lai meithal in an kap ciamco hngal ih a hmun ah ralkap 20 hrawng an thi.


Zomi PDF, PDF(Kalay), CNDF, RKDF Le ပ.က.ဖ Tangtlang In Ralhrang Thawn An Kapaw – Meifar\nZomi PDF, PDF(Kalay), CNDF, RKDF Le ပ.က.ဖ Tangtlang In Ralhrang Thawn An Kapaw\nJanuary 6, 2022 ah Zomi PDF, PDF(Kalay), CNDF, RKDF le ပ.က.ဖ pawl tangtlang in ralhrang thawn an kapaw ciamco. Ralhrang pawl cu Natchaung lam ihsin Falam peng sung Weibula lam ah an feh ih Kalay le Chin ramri hmun pakhat ah tualsung mipi kilhimtu pawl thawn an kapaw.\nKalay University ih umhmun khuar ralhrang pawlin ralthuam picang thawn mipi kilhimtu pawl umnak kiangkap cu an kap ciamco. Tu’khalah nasa zetin an kapaw rero lai ih an kahawknak sungih thilthleng cipciar cu theih a si hrih lo. Kalaymyo kiangkap ah ral a muan lo ruangah tualsung mipi pawl cu Kalay-Gangaw lamah feh hrih lo dingin Kalay-PDF in theihternak an suah.\nThudang: Ralhrang Pawlin Falam Peng, Parmunchaung Khuami Pu Hram Lian Sum An That


Thantlang inn kaang thawn pehparmi Netabik Thusuak | Falam Online Media\nThantlang inn kaang thawn pehparmi Netabik Thusuak\nThantlang khuasung ah November 24 zaanlam in inn a kaang saal ih tuini tiangah Thantlang Centenary Baptist Church (TCBC) Biakinn telin inn 40 luan a kaang tiah theih a si.\nThantlang khua cu thla 2-3 sungah voi 5 hnakih mallo a kaang zo ih, tuṭum khalhi tuhlan vekin SAC ralhraang kut ihsin a kaang saal tiah khua thawn a naivaitu pawl in an rel.\nKhuasung mino hruaitu pakhat cun doawknak a suak ih SAC ralkap in meithaltum an kap hnu, zaanlam 3 luan hrawngin Zunghmunveng ihsin inn a kaang thok tiah a rel.\nAmahcun “Zunghmunveng ah inn 36, Cun, zaanlam 6 luan hrawngin palik sakhaan dunglam inn 10 hrawng, zaan 11 hrawngah စိုက်ပျိုးရေး veng ah inn 3 ti`n inn 49 a kaang. Tuṭum hi voi 6-7 a kaang nak a si. Kaangmei cu a mit zo nan, meikhu a suak rero lai” tiah Khonumthung hnen ah a sim.\nKhuasung a kaang mi cu ralhraang SAC ralkap pawl ih meithaltum kap ruangah a si thei ih, zaan thim hnu ih a kaang bet mi cu meithal thawmvang a um nawn lo tikah ralkap pawl in an khang bet hrimmi a si thei tiah a mah cun a rel bet hrih.\nInn 2500 hrawng umnak Thantlang khuapi cu ralhraang SAC ralkap kut in September thlathok hrawngin a kaang ṭan ih, a khaatkhaat in voi 7 a kaang hnu, tuini tiangah biakinn 3 telin inn 250 luan a kaang fai zo tiah theih a si.\n← Falam ih ralkap nupi pawl raldo zirter\n1988 le 2021 Dothlengnak cu hitin an tahṭhim →\nFalam khua, Lungpi veng ih sar mi Mithiruak Vuiliam\nOctober 23, 2021 October 23, 2021 Ni Hnem Sung 0\nHakha khuasung doawknak ah SAC ralhraang tuar na\nNovember 9, 2021 Ni Hnem Sung 0


Ke Pathum Nei Leng Thawih Cabu Phurtu Italy Putar Kha! - Chinland Today Media\nAugust 8, 2014 5:47 am·0 comments\nItaly ramih ‘Antonio La Cava’ timi putar pakhat, tlawng saya țuannak ihsi cawl zo (Pinsin) a siih amah le amah “the master of the road” tiin hmin a pe aw.\nCabu a khatih retmi ke pathum nei leng thawn Italy ram thlanglam ‘Basilicata’ ih ummi khawte kipih lamzin parah kum 2003 ihsin nuntu khua a sak thok zo. Kum 42 sung tlawng ca a zirh hnu ah tlawng khaan lengih nauhak pawl hnenah calai duhnak thinlung an neih ding tumtah zettu a si.\nCutin 2003 kum ah motocycle pakhat a lei ih Cabu 700 tlem theimi ke pathum nei lengah a sersuak. Cuih a leng thawn khawte pawlah tuini tiang zarhkhat veikhat a tlawng lai.\nKhawte a thlen cun kiling aw thawn mipi a theihter. Khua mipi pawl cu cuih aw an theihin an ra suak cio ih a hnen ihsin cabu an duhmi lakin sn sang, an siar. A man piasen khat hman la lo’n a lak rori in khaw khat hnu khawkhat feh in mipi ca an siar duh ding tumtahin meisa a muah.\nAntonio cun, “Minung pawl hi ca siar an thiam ngah cun ca siar paih tuk lo’n an um thei. Ca siar timi hi țuanvo tumpi pakhat ah ruat lo’n nomawknak pakhat ih kan ruah a duhum” tiin interview an tuahnak ah a sim dah.\n[source: amazing facts]


Hnaset Pitar Cu A Fapa Le A Nupi (A Mo) In An Hlon – Meifar\nHnaset Pitar Cu A Fapa Le A Nupi (A Mo) In An Hlon\nJuly 22, 2021 admin Lawrkhawm 0\nMyanmar ram cu Covid-19 natsia le thuneihnak latu ralkap pawlin an nuai ciamco ruangah innsang tin ah harsatnak a thleng. Sumpai ah harsatnak a thleng ruangah innsungsang ah buainak a suak ih thil rapthlak zetzet an tuah.\nJuly 21 zanlam nazi 4:00 hrawngah Bago Division, Thayar Aye khuapawn ih lamzin kap thlamte ah pitar pakhat cu a fapa le a nupi in an va hlon. Motor var in an cawl ih motor mawngtu cu a fapa ti a si. Pitar cu amahten ihphah khal a tuah thei lo.\nA fapa ih nupi in a ei le in ding, a sinfen hnipuan pawl cu bawmte in a thiarsak lai cu kiangkap ih um pacang pakhat in arak um. Motor sungah a tule pawl khal an to, cutin thlamte ih an ret hnu ah “Kan ra lo hruai sal ding” tin an tlansan.\nKhuathim hnu khalah an ra kirsal nawn lo ruangah pitar cu a thinhar tuk. Lamzin ih feh pawlin thu an va sutfiah ih a hnaset ruangah ringpin an biak a ṭul, a fale pawlin an hruaisal tum nawn lo ti a theih ruangah a mithmai ah riahsiatnak a lang ih lungzuur in a ṭap.\nKum 80 mi a si ih a hmin cu Daw Yin Hlaing a si, a fapa ih hmin cu Ko Win Naing le a fapa ih nupi hmin cu Ma Momo tin a sim hai. Mawlamyine khua ih um an si thu khal a sim thei.\nMithmutu in “Mawlamyine ih um pawl rak zingzoi hram uh, pitar ih zuk hi tarlang ci a si lo ti cu ka thei ko nan ka run tarlang thotho. Tuvek boruak sia lakah pitar kum 80 mi, amah lawng lamzin kap ih hlon ding a si lo. Nan cawm thei lo asikhallen pitar putar umnak runinn ah ret ding nan si” tin a tarlang.\nAizawl Ihsin Lairawn Hrang Oxygen Burpi 200 An Kuat Suak\nTuisun An Doawknak Ah CDF Mindat Pakhat A Thi


Cimit Theih Lo Bible - Chinland Today Media\nCimit Theih Lo Bible\nFebruary 22, 2012 3:11 am·1 comment\nCIMIH THEIH LO BIBLE\nA.D 303 ah Rom siangpahrang Diocletion in Bible cimihter tumnak maksak, leitlun pumpi ih theih dah lo mi cu a tuah. Kut ih ngan mi Bible an hmuh mi pohpoh cu siatralter thluh a si ih, Bible sung thu ngan mi hmuh mi pohpoh khal urkang theh a si. Ngankhumsin mi neitu mi thawng tampi le an sungkuapawl cu thah an si. Kum hnih sung rori cutivekin rapthlak zetin Bible cimit dingin tan an lak hnuah Bible an urkangnak vaap ihsin nehnak thuam sangzet an phun.\nCui thuam ah cun, “Extincto Nominee Christianorum” (Extinct is the name of Christian) “ Cemral hi Khristianpawlih hmin cu a si”) tiih ngan a si. Asinan kum 20 hnuah, Bible cu cimihter le thifel zoih an ruah hnuah Rom siangpahrang Constantine in thudik reltu, diklo thei lo ah ruatin “Bible” cu siangpahrang tokham ah a toter lehsal. Bible a duh thu a phuan tikah nazi 24 sungah bu 50 cu an thuhnak hmun ihsin an lasuak cio ih siangpahrang hnenah an run pe. Siangpahrang Diocletin in a cimiter rori ah a ruataw nan a rak si lo lawlaw.\nTurkey ram ih Amerika Sizung ih um Amerikan mi midam lo pakhat cu Bible an rak pe, cu cu a Bible neih a vei khatnak a si. Sizung ihsin a rualpipawl hnenah a Bible cu a keng. Mosolman pa, amah cu zirhtu saya a si, in a Bible cu a lawn ih a thlek thluh. A thlek mi cu kawthler ah a darhsarh theh. Bible neitu tlangval cun zinghman ti lole tawng lo ten a um men.\nEicawp zuartu pakhat a ra ih, a dawr ih thil funnak dingah Bible cahnah phek tlek mi tete cu a sar ih, a hmang. Rei lote sungah cui khaw pumpi ah Bible phek tlek mi tete cu a khat theh. A dawr ih thil leitupawl in, dawr kilpa ca phek in pek ding teh na nei maw ti in an sutbet vivo. Ni rei lote sungah Bible siar duh taktak tupawl hnenah Bible pumpi cu zemsuah a si tariai. Neta lamah cui khua ih thleng Bible zuartupa cun mak a ti tuk lawmmam. A thlen leveten mi 100 in Bible lei an duh thu an sim lohli ih, Bible zuartupa cun mak a ti tuk lawmmam.\nGregorio Rodriguez, Mexico mi, Amerikan Bible Society hnuaiih Bible zuar hnatuantu in kha vek phun deuh thil cang mi a rel ve. Neuvo Leon State ih khaw pakhat ah feh in nu pakhat hnenah Bible a zawrh. Thla li hnuah cui khua cu Rodriguez cun a tlawngsal ih, ramhuai bepawlih kawknak ruangah cu nu cun a Bible cu a tih. Cutin a Bible cu a thlek thluh ih, hnawm hlawnnak bawm ah a hlawn. Rodriguez in cuih thu a theih tikah thinna zetin a feh vivo. Tlangval pakhat a tawng ih, cui tlangval cun Rodriguez hnenah caw thau le caw tawl pasarih, Faraw an ti mi pa pakhat in mang a neih mi thu ngannak cabu na nei maw tiah a sut. Cui tlangval cun cui thuanthu hmaisa lam kha kawtthler ih ca phek a sar mi ihsin a siar ngah thu le a dang siarbet vivo a duh thu a sim. Rodriguez cun Bible cu a zohter ih, Pathian thu a sizia a sim. Cule bu khat a leiter. An biakawk laiih midang ra pawl khalin Bible cu an lei ve. Nu pakhat in Bible siatralter tum ih, Bible a thlek mi hmangin Bible cu a karhzai sawn riangri.\nBible cu Pathian tawngkam a si ruangah siathloral thei a si lo. Pathian siathloralter a theih lo vekin, Bible khal siatralter theih a si lo. Bu khat hloral aiah bu thawng tampi a suaksawn. Atu leitlun ah Bible hi kumtin million tam tuk a suak ringring. 1456 kum in Bible hmaisabik Gutenberg Bible an ti mi a suah ihsin atu tiang Bible hi leitlun ih zuar khawng bik mi a si. Atu ah tla hi cun Bible thupiih ruahnak hi zum um lo tiangin a karhzai sinsin.\nBible sunlawinak le ropitnak cu kum thawng tampi sung hlohralter tumnak a pahtlangdan le doawknak in thil a siatsuahdanpawl, can dangdang ih minung tluksiatdanpawl, maksak zetih Bible cimihter tumdanpawl, kum za tampi kutngan ih an pekawksangdanpawl, thiamnak sang deuhdeuh in rinhlelhnak le hmuhniamnak a run thlendanpawl, Pathian um zumlotupawl ih a elnakpawl hmuahhmuah pahtlang ih, cupawl sung ihsi a dam khawsuah theinak pawl, siatnak um riai loin a tletsuak thei le thuanthu ngannak ih thinlung khawih thei le phurnak nasazet petu a sinak hi a si.\nCabu suah zo mi zakhat ah pakhat hin kum sarih a daih ih, cabu thawngkhat ah zariat cu kum khat sungih hngilh an si. Asinan Bible larnak le mi ih thupiih an ruahnak cu a karhzai deuhdeuh.\nSui Ngun Sang says:\nPathian tongkam Bible hi siar tam le siar duh deuhdeuhnak thinlung a suah ter ticu ka fiang zet. Bible hi hmual a nei zet mi a si ih zo in do thei ding Pathian tongkam Bible cu.


Thuanthu tawi : Tulai Mi Lar Mithi-Kuang Phur Phah ih Laam pawl hi zo an si? - Falam Online Media\nThuanthu tawi : Tulai Mi Lar Mithi-Kuang Phur Phah ih Laam pawl hi zo an si?\nMay 31, 2020 admin\t0 Comments Dancing Pallbearers\nTulai internet ih lar zet mithi-kuang phurphah ih lam dutdo ṭheu gourp hi kan hmu cio ṭheu ding. An nih hi Ghana ram mi an si ih an ram ahcun Nana Otafrija Pallbearing, Waiting Service lole Dada awu tin an ko.\nKum 2017 ah BBC in an thuanthu zuknung tawi an suah ih cui` ṭum ihsin leitlun huap mipi ih theihthok an hlawh.\nBenjamin Aidoo hohami pawlkom an siih mithikuang phur in pumcawmaw an si. Miruak vui hna an ṭuanpek ahcun laam an telh lo. Nan, mithi sungkua pawl in an duhdawtmi unau sungkhat an vui tikah lungawi diriam zetin an vui theinakding ruahsannak thawn Laam an telhbelh mi a si.\n2020, March thlacem lam ah Youtuber “DigiNeko” in mithikuang phur phah ih an laam lai zuknung tawi cu a youtube channel ah a thlah. Cumi ni ihsin Facebook, Youtube, Reddit le Tikkok ih hnihsuak video thlah ṭheu pawl in an video ah telh cih in online ah an thlah ih a lar sinsin thok. US president Donald Trump tiang in a ramkhel ral Joe Biden thua nakah a hmang ih 11 million zohtu a nei phah hngehnge.\nCovid – 19 karhzai lai ih lar an si vekin Carona nathrik thawn pehpar mi ah an hmang tam ih Brazil cozah khalin Mithikuang phur phah ih an lamlai zuk cu lamziinpi ah tar in “Inn ih um maw, Kan mah thawn laam” ti cafang thawn mipi ralrin peknak ah an hmang.\nMithikuang phur ih lam lai background awnmawi an hman mi cu “Astronomia” timi a siih Russia musical artist Tony Igy le Vicetone ih tuah mi awnmawi a si.\n← Raltlan Chin nu Meithal thawn kap that a si\nAnonymous Hacker in Minneapolis Police Department Website Siatsuah →


PU NO THAN KAP NIH FIANG TEIN A LANGHTER CANG – The Chinlung Post\nRam Vanduai.Kawlram hrimhrim hin vei tam vanduainak a tong. Thuanthu zoh tikah mi tlingtlak pawlin a tluansuak in ram hrangah hna an ṭuan ngah dah lo. Mai hmaikhua sialpawl le mi iksik hmang pawlih thangkam mi ah an tlinnak le an nunnak tiang a liam men theu.Kawlram Long ralkap (navy) leitlun san man siter tumtu Kanaung lal cu a tumtah mi a hlawhtlin hlanah a sungkhat Minkun le Minkungtaing lal fapa pahnih kut ah a nunnak a cem men.\nMifim Zawminkyi U Phuhlaing khal in a fimnak ram hrangah hmang thei lo tiangin thuneitu pawlih hnawn a tuar. Miding le fel hminthang Aungsan khal sinak atcilh U Saw kutah a nunnak a cem. Burma timi leitlun ih langsar tertu UNO Secretary General UThant khal sinak atcilh Newin ih iksik le huat tuar in a um. Thuanthu sungih Sodeng Maung Tintte san ihsin tui ni tiang: Keimah thawn bangaw lo cu ka Doral” .. timi dinpi ringring a si tikah rampi thansonak ding pohpoh niling sawlno bangin an uai in an ziam cih vivo men.\nVANDUAI HLEICE CHINRAM: Hivek Ram vanduai sungah Chin miphun kan rak lut ve tikah, kan retheih le aihramnak hin cemti a nei thei lo ding tla a bang.Democracy dan in kum 10 leng lo (1948-1962) ukmi kan si lai khalah kan Chinram tlunah Mahte-thuneihnak (Self-determination) kan nei thei cuang lo. MahSahLah party pakhat uknak hnuaiah siseh, Ralkap uknak hnuaiah siseh, Mahte-thuneihnak nei thei cuang hlah! An kut sungah rete humin humbet kan si men.\nCulailak ah, kanmah sungih hnam damnak le zalennak hawltu umsun khal, cawisan, upat le hman thiam cu rel hlah, zohfiah dawl lo phuah cawp thu thehdarh le huatawknak thusia lengvak “sihte cangcel zawn ih zawn ciamco” lawng thiam kan si hrih. Hiciah hi midang bang thei lo ding hnam nauta lungput timi cu a si. Miphun do le huat thu ih simmi si loin, tulaifang khalah, Chin thawn tahthim cun Kawl mipi dinhmun cu a sang tuk thotho.\nRalkap uknak kan duh lo an ti hmanah, MahSahLah party pakhat uknak kan duh lo, NUP, USDP le NLD ukdan kan duh lo, an ti hmanah, cuipawl cu an phunpi thotho an si thluh ruangah an innsang pakhat buainak vek fang a si. A san cu; An huatmi le a huatu an zaten Tlangmi (Chin) uktu dingah thin khat lung khat pu an si thluh. Kan zum maw zum lo maw, in uk kum khua duhtu miphun pakhat (in uk duhdan bangaw lo men an si thotho).\nKannih Chin in an huat zawng kan rak huat ve ciamco ih an uarzawng kan rak uar ve ciamco ṭheu hi an hrual rero tlak aa ciapci kan sizia langtertu;Himi thudik kan hmuh thiam lo le kan pawm thiam duh lo kulhsung cu, “Hnamdang uk tlak miphun vanduai hleice” kan si kumkhua ding. ZIANG TIKAH? Ziangvek dinhmun le ziangtik can ah, Chinram hrangah kan tuan ding? Tulaifang hi Ralkap uknak do lawng a tawk maw?\nRampi hrang ruatih CDM tivek ih telve can a si lo maw? Kekar dan thiam dingah Thuanthu zohsal sehla, ziangahtile “thuanthu ngaihsak lotu cun thuanthu vekin a tuahsal (Those who ignore history will repeat it)” ti a si. Myanmar miphun 8 lakah, 1948 Independence ngah thawk ihsin tui ni tiang, Chinram le miphun hrang tanta in, Myanmar rampi humhimtu bik miphun kan si. Hihi el theih lo thudik a si. 1949 Insein ral ih Myanmar rampi humhimtu cu Chin ralkap pacang rual.\nHmanseh, Insein ral a cem veten Kawl uktupawl in Chin ralkap sunlawihnak sim le rel khal an um lo. Kawlram thuanthu ah ngan le hminsin khal um hlah. Kan nunnak tampi pe in Rampi pheldarh ding kan hum ruangah Chinram le miphun duhsaknak fate khal um cuang hlah. Kan thisen le mitthli luang liam man khuiah? 1973-1974 U Thant ruak hmuak lai buainak ih Rampi Democracy ngah dingin Ralkap uknak doin a nunnak petu (Ralkap khai that mi) Rangoon Phunsang zirlai hotu Chin paraltha Salai Tin Maung U khal Kawl mipi theih tlakin a hmin sal le hminsin khal um hlah.\nThuanthu zohin a fiang zet mi cu: Kawlrampi buai tinten anmah Kawl hnakin “miralṭha le hmatawngtu” si thei kan tum ringring. Hmanseh Chinram hrangah a rahsuah cu “Kawlram ih rethei le farah bik cu Chin State” ti a si men! Tu ah Ralkap in vei 3 nak (1958 siar tel loin) Rampi uknak an la (Thailand ah Ralkap in vei 13 uknak an la). Rampi a buai thawk lala. Kan zuamawknak le kan forh fialawknak cu 1949 Insein ral lai vek tho tho.\nMyanmar ram sungih um kan si ruangah Ram pumpi hrang nunnak pe ih tuan ve ding, ti a si. Ramsung ramleng in kan awkam suak ring zetzet cu, Tuvek rampi buai laiih Chinram le Chin miphun hrang rak buaipi ci a silo, tvk. tvk.. Ziangtik lai hmanah, Leitlun ralpi a buai vutvo lai khalah, mah le ram le miphun damnak tanta tiangin leitlun hrangah, rampi hrangah tin cangvai miphun an um lo.. Israel, German, Japan le Kawl tivek siar cawk lo miphun in, “A hmaisa bikah kan ram le miphun hrangah” ti a si thluh.\nHimi thei thiamin, tuilai fangah, Zakhaing cun zovek kan tuanpi le kan zakhaing miphun hrangah hlawknak a um ding, ti zoh thiam in ke an kar. Ka hmuhdan le mi tamsawn hmuh dan pawmpi lotu cu kan doral..” timi ruahnak hin, kan miphun le ram a nampil sawn thei ti ruattu khal kan um ding a bang lo. Vun ruah rero ah, Mah in thei taktak lo, vun sim zik ih simtu riangri mi aa sawn le misual ah cangter in simtu hnakin thei sawn vekih um.\nRam le miphun damnak hrang thudik le ṭha kum tam rak hawl rerotu thurawn pekmi khal nautat! Hivek milaipawl hin khawdur bangin in khuh pit vivo men a bang. Curuangah, Dagon Taya bangin, Thudik le ṭha ka hawl, Hmanseh thudik le ṭha a um nawn lo… tin, cung muvanlai bang Chinram tlunah zuangin, khawk ruangro in au ka nuam. Hmanseh, mupi bangin zuannak thla ka nei ve si lo! Ka rauthla le ruahnak lungthin tal Chinram tlun ah, tlaitluan in zuang diaido ko seh! Cutin, Ziangtik talah si maw, Chinram zalen le dam in a leng lai ka hmu mahna. Credit: Pu No Than Kap


Cambia ram ih um Christian pawl in dilnak pakhat an nei (December 17) | Radio Veritas Asia\nCambia ram ih um Christian pawl in dilnak pakhat an nei (December 17)\nCambia ram ih um Christian pawl in dilnak pakhat an nei (December 17, 2019)\nGambia ram hi Isalamic Republic ram si lo in Biak nak lamah dodal nak a um lo mi ram si dingah Christian pawl in dil nak an nei ti mi thuthang (December 17, 2019)\nA thar an tuah mi daan hramah Gambia ram cu Islamic ram a si lo Biak nakah dodal nak a um lo mi ram a si thei nak dingah Christian pawl kom pawl in dil nak langter nak an nei a si.\nAfrica dunglam ih a um mi Gambia ram fate cu minung 2.35 lawng a um mi ram an si. Gambia ram cu Islam biak nak a tam bik nak hmun le ram a si ih an ram ih zatek 9% cu Christian Biak nak an si ih cu mi sungin Catholic cu 2% an si.\nChristian malte pawl par khalah a khohkhah mi daan pawl an tuah sak thu khal an sim a si. Kum 2015 kum ah An President hlun Yahya Jammeh in Gambia ram cu Islamic ram a si tiah a rak than dah a si. An President hlun ih a ti nak vek a sile Kolonye ram pawlih khuh nak in an hlat thei nak dingih a tumtah thu khal a sim a si.\nCatholic, Anglican le Mathodist Christian pawl thawn an tuah mi pawl kom cu Gambia ram Christian pawl ih Counsil in an hoha ih Gambia ram hi Islamic ram a si in Biak nakah dodal nak um lo mi ram a si thei nak dingah an dil a si.


Rethei Fa Ka Hrang Țahnak (Part- III) - Chinland Today Media\nSeptember 16, 2014 1:14 pm·0 comments\nThlithiang hawpin dai zirziar tei’ a nuam aw rero lai cu khurhnat tuartu men bang a taksa khal an sa hethet. A thlan hripi a ciap. A thil hmuhmi ruangah a dang tiangin a caar. Fala nu cun duhnung mithmai pan siamsi thawn a rak hnihsan. Um hnailo a cil cu a mitsing in a von dolh ruapri. “Lasi fala ka hmu maw si himi? Asilole zaan mang ka man maw si?” tiin a sut aw rero. A khawruah țhat laiah a kiangte in aw pakhat a thei. A hong fim harh puppi ih a sir a her. Lasi fala ih a ruahmi fala nu cun, “Uu, nang Falam in maw na ra?” tiin aw neem takin Hakha țong cun a hon sut. Pa Hum cu thi le tha khal neilo mi bang rau diapdiap ih a umnak ihsin a hong fimharh ih, “Aw. Falam in ka si. Rualpipawl thawn kan ra nuam aw ta men.” tiin a hon sawn. Cuih fala nu cu “Aw…..” ti phahin a lu a sut hmuthmo. Pa Hum cun, “Nangteh Hakha in maw? Ziangah Hakha ihsin hitawk cancan nan rak ra?” “Aw…. Kannih khal tlawngkai tlang rualpipawl thawn kan rak nuam awk ta panteh”. Cutin an thu a feh vivo ih rualpi dang ziang an tuah tikhal thei nawn lo’n thu an rel. Pa Hum cu nidang ih Fala biak ngam dah lo le thinlung khalih ret dah lem lo asinan tuițum cu a linglet tariai. Fala nu ih hmin le a cungcang pawl a sut. Fala nu ih hmin cu ‘Hniang’ ti lawngin a ko. Cutin ziangtik lai ah nikhat a rak liam tikhal an thei man lo. Zaanlam tlun a rak cu zo. Phone number an pe aw ih cutin siang lo cingten mai khualam pan in an tlung veve.\nPa Hum cu bang tukin zianghman tuah paihlo’n tohkham parah a zau. Sun ih an um tlandaan pawl a mitthlam ah a von suai ih a lung a hong tur ciamco. Amah le amah hi mak a ti aw tuk. “Himi hi maw duhdawtnak an timi? A hmaisabik hmuhnak in duh cih timi hi ka hma khua ah a thleng ve maw???” tiin a sut aw rero. “Pa Hum!!! Pa Hum!!!! Phone a ra” Pa hum cu a uu LL ih aw a theih veten a tho vukvi. Zohman Pa Hum cekci hlam in phone tu a nei dahlo. Ramdang ihsin phone a sicun a uu le a nu le pawlin an biak hmaisa ringring. A tu cu…. A tu cu…… PaHum cu “Uhum!!!” tiin a dang a von thian hnu ah a aw neih hmuahhmuah lakih a neembik suah in, “Hello….. Pa Hum ka si. Zo si ta?” a von ti. Khatlam ihsin, “Khik..khik…khik…” tiih hnih aw a thei. Cuih hnih aw cu a neel zet vekin a thei. Asinan a zum ngam ciah lo. Khatlam ihsin țong a hon thei sal. “Uu, na bang maw?” ‘Uu’ timi țongfang cun a tak pumhlum tiang a țim suarso ter thei. Nasa ngai in tha a hon la ih, “Hniang, ka bangtuk tin ka ruat aw nan na aw ka theih veten ka banghnak hmuah a hlo thluh. Vanpar mero lakih zam vekin ka thei aw,”\n“Hihihi…….. Thungai maw?”\n“Thungai panteh”. An phone biakawk cu nazi pakhat a rak kim mai. An khawvel ah zodang an um nawnlo. Cutin zaantin phone an biak aw ringring.\nPa Hum tei rualvahza cu ramdang feh dingin Yangon an thleng taktak thlang. Pa Hum cu pa Tuan hla ih “Cinmual tlang na liam hnu cun” timi khi “Cinmual tlang ka liam hnu cun san tlailo val tiin i hngilh siang hlah” tiin zaantin a sak. Yangon an um sung khal Hakha ah cun phone a ko ringring. “Hniang, Malaysia ah kumli ka um dingih ka rak tlung sal ding. I rak hngak tengteng aw maw,” tihi a nitin thucah mi cu a si. An rualvahza in Malaysia kumli um hnuih kawlram tlungsal tahrat ih hnațuan picang țuan tlang dingih thukamnak an nei. Ni le thla a herliam ih Yangon an umnak thlakhat le hrek khal a rak kim thlang. An passport an hon suah ih Agency ih bumnak tongtu ah an rak tel ve ngelcel. An panga lakah Pa Hum pakhat lawng ramdang feh a rak ngah. Khaițum ah Agency(Puaisa) ih bummi kan laimi tampi an rak um. “Ziangtițha Leitlun cu bumawknak ram a sisi” tiin a țha zawngih ruah thiam an zuam. Cutin “Duhdawt aw zet ko na in nang le kei hi um tlang thei lo’n kan um mitthli thawn….” Pa Tuan ih hla cu thihcilh ngam tlukin an sak. Mipa an si nan sen rual rori an si tikah mitthli thawn Airport ah cun Pa Hum cu Bye-Bye an va pek ta hai.\n“Rualpi țha maw na fala zo na hril ding?” tiin thusuhnak tong sehla “an pahnih in ka thlah theilo” tiih a let tumtu Pa Hum cu rualpi țha khal țhen lungduh fala thawn khal a hlatnak panin lungkuai thuahhnih thawn Vanzam parah cun a thleng. Vanzam leng tukverh sangka te in khua le ram a cuan ih a hmuhmi thil ziangkim hi a lung ti zuurtu ah an cang thluh. A biangki no parih dai kiahkoih rong luang a mitthli cu a hon hnulih, “Țhen awknak cu ton salnak hrangih a hram a si. Kumli hnuah ka rak tlung sal ding!” tiin thinlung pacang le hngetkhoh takin amah le amah tha a pe aw.\nA tumram Malaysia cu a von thleng taktak. Țong aan-cin lo har le boruak ziangkim a linglet țheh thlang fawn. Har a ti zet. Asinan rualpi țha a tong leh sal. A uu vek rori ih a zohmi le nau vek rori ih a duhdawttu “Rai rah” timi pa thawn hmunkhat ah ei tlang in tlang it tlangin caan an hmang. Kumkhat leng a um hnu ah a duat boihte hnenah phone a von ko. Asinan Yangon ah tlawng a kai ti thu an rak sim. Kumhnih a um hnu ah a hlathlai salih, “Yangon ih mi lian pa, Țaih inn le Mawtaw thawn um pa thawn kan dung zarh kha kutsihnak an nei,”….. Pa Hum cu a phone khalparh thluh ko lei tangah a tla ruairo. A khaw ruahnak khal an hlo thluh. A sunmang khal a cem thluh. ” Lungduh co lo valtiih kawhmi maw ka si thlang ding??” tiin an sim fala zuun tuar cu a takin a tep ve fawn. Zing le zaan in zianghman ruahnak a neilo. “Ruahsannak nei loih nun cu Nung cingih thi an ti si. Keimah hi nungcing ih thi ka si ko!” tihi a kaa cun a phun burhbo ringrung.\nA rual Rairah cun theitawk te in a hnem. Ziangkim a ngaihsak. Thazaang thar la dingin ruahnak phunkim a pe. Cutin Rairah ih ruahnak pek vekin UN a lut ve ta. UN card a ngah zawng ih a thu theihmi cu, Kawlram ih a tanta mi a rualpi pawl cu phunhra an hong kai salih an zaten an ong thluh. A tu ahcun phunsang tlawngah an kai țhepțhep zo. Culai lakah a hna țuanmi a zoh ih Nitin Trolargy mawngin a khawsa a ruah tikah,\n“Aw… Inn thawn a hlatnak hmunah,\nȚhian le rual țha khal a kaang maw!\nTumruhnak thawn hram ka țoh hmang ka rak ti,\nPhu lo leng ka ton ruangih a hlomi sunmang,\nMitțhep karih a ziamral mi ruahsannak,\nKa khukruun cu phunsang tlawngah her hai maw!\nKei ka phut tawkte Trolargy!\nA cuih ka dihmun le ka sinak!\nRethei fa kahrang țahnak lawng maw an si” tiin…..\nBy/Mai Mai Daidim\nNote:: August 15, 2012 ih nganmi cafang rem salmi a si.\nThuanthu neitu => (Albert Chin)


Hand sinitizer in ruangah Minung 7 Nunnak Cem, Mipahnih Nikhua theiloin Siizung thleng | Falam Online Media\nRussia, Tattinsky district, Tomtor khuami minung 9 cun riit duh in Hand sinitizer an in ruangah mi pasarih an thi.\nNovember 19 zaan ih nuam ceen party tuahtu minung 9 cun zu in ding nei nawn lo ah methyl alcohol zaṭek 69 tel mi antiseptic hand sinitizer cu riit duh sin in an in ruangah mi 7 an thi ih mipahnih cu nikhua thei lo in Siizung ah tuamhlawm in an um.\nAntiseptic hand snitiser intu minung 9 lakah kum 41 mi nunau pakhat le kum 27,59 mi mipa pahnih cu hand snitizer an in hnu reilote ah an nunnak a cem ih nungdam miparuk cu Yakutsk khuapi Siizungpi ah tuamhlawm lohli dingin Vanzam thawn an phur.\nSiizung ih tuamhlawm mi miparuk lak ih kum 28, 32 le kum 69 mi mipathum cu Tlawngkai ninga ni ah an nunnak a cem ih, tuisun khalah mipakhat a nunnak a cem.\nHih thuthawn pehpar in Federal public health watchdog Rospotrebnadzor report ngan mi ah “Tur in ruangih thihhlohnak thubuai ti`n ngan khum a si zo. Antiseptic hand snitizer in ruangah mi pasarih thi in mipahnih cu nikhua thei lo in Siizung an thleng” tiah an ngan.\nCovid 19 pulhpi in leitlun a nuai thok in ram tamzet cun mah le ram cio ih natkarhzai cuangnak hmunram pawl ah lockdown tuah cio a si ih zung, dawr, Tlawng tvk khal phit ter thluh a si.\nCumi boruak lai ah Zu dawr pawl khal phitter thluh an si ih Zu in zongsang tamzet in harsatnak an tong. Zu in ṭhenkhat cun Lockdown laifang cu caan ṭha ah hmangin Zu an hmei lan. Supawtheilo pawl cun zu lei ding um lo ah hand sinitizer cu rii dingin an in ciamco ruangah Tur ciah tuar ih nunnak cem an tamzet a si.\n← Falam ih Covid 19 mina pakhat in Damcakten Siizung suahsan +Tufang Falam Dinhmun\nKutdawh nauhak Bawmnak pek lo dingin Mandalay Siipin in Tlangthannak nei →\nCoronaVirus lakah humhimaw tumin Sui Hmurkhuh bun


Thih Dar:IS nih khrifa mi hna’Minung 44 an thah than cang han’IS an hrang than cang. – Onlinenungak\nThih Dar:IS nih khrifa mi hna’Minung 44 an thah than cang han’IS an hrang than cang.\nNigeria ram thlanglam ih fangrip khawl reri laiah loram hnatuan minung 40 tlun cu IS pawl an that tiin theih asi. thah tuar pawl ah nga kai tu khal an tel ih an zate ruak 60 aum men ding. Indonesia ram khal ah Christian minung 4 cu IS milai 10 pawl in pakhat cu a hngawng an tan that ih a dang minung 3 cu hngawng at that thotho asi.\nNigeria ram ahcun thlanglam State pakhat simi Borno State Garin Swashebe ram ah rampi hrilawk nak tuah lai rero asi. Loram hnatuan pawl cu ISiS ih dil mi paisa an pe thei lo ruangah thahmi an si. Borno State Loram hnatuan hotu cun minung 40 tlun asi tiin a rel ih Nigeria ram ih President Malam Zabarman cun Borna State ih thah an tuar ciamco ti a thei ih mitthli tla in a ttap.\nCun Borna state ih thah tuar nak ihsin Africa zate ISIS pawl an hninthluh .. IS Pawl cu loram hnatuan pawl hnenah Upadi thawn kalhaw in paisa an dil , paisa pe thei lo pawl an that ” tiin cozah pawl in an rel.\nMuslim tamtak umnak Indonesia ih thah tuar ruak pa 4 cu Indonesia ram ih Kharih fa mi mawl sawn pawl hnasatak ih dokalhnak asi tiin Human Rights Watchs pawl in an rel. Indonesia ram Communion Of Church ih an Pastor Gomar Gultorn cun thahtuar pawl cu kharihfa an si.. an thahnak thuhla ttha ten cekfel zoh dingah Cozah pawl hnenah a dil.\nTulaifang cu minung 4 an thahnak hmun ah Indonesia ralkap pawl in security an tuah nasa. Indonesia ih minung 4 thah tu rinhleh deuh pawl cu zoh rero lai asi. Cui thu hmuahhmuah cu kan dung kar Ni nga ni ihsin ni 29 tiang thu asi.\nCongratulation! President hlun Donald Trump Nih Teinak A Co Than. A Lawm Um Hringhran\nSandah Piahtu Minung 500 Caah Chuncaw le Dinti A Hlutu Muidawh Awtha Nu Thiltuah Hi Cawnawk A Tlak Bak\nThawngpang tha:Dr SaSa cu india ralkap kilven nak kuttang ah a um cang.\nKhah! Lawlawsee Kawlram Tamadah Dingin Rian Pek Mi U Myin Swe Nih Hi Ti Hin Fianternak A Hun Tuah Cang\nZeisualnak Ngei Lo Pa Pakhat Cu Mibu Hmai Ah A Ningzak Cikcek In An Tuah Nak Video, Zoh Ah Zaangfak Ngai A Si.


Zirh Vekin Thlun Aw - Chinland Today Media\nZirh Vekin Thlun Aw\nSeptember 7, 2010 1:39 am·0 comments\nCuruangah hih ka ttongmi a thei ih a thluntu cu lungpi parih inn saktu mifimpa bangtuk a si. – Matthai 7:24\n– Thufim 1-2\n– 1 Korin. 16\nKa nauhaklai ih ka vuatana pakhat cu zohtthim dingmi vanzamleng lem tete tuah khi a si. Cuih thil ka lei ih ka phorh tinte’n ka hmuh hmaisabikmi cu a tuah ding daan zirhnak ca asinan cuih zirhnak cu thlun ka ttul lo tiah ka ruat ttheu. A mawngtu kha a tonak ding khaan ah ret ngah lo tivek in thil thupi ka tthelh ti ka theih suak tiang zirhnak thlun duh loin keimahte ka tuah ttheu.\nCuvek in kan nunnak khal ah thil kan buaiter ttheh, ti kan theih suak tiang zirnak kan ttul lo tiah ruah a olte. Curuangah Jesuh in a thu zirhmi thlun cu mifim pawl hrangah a himmi, a hngetkhohmi le a danglammi nunnak neihnak ding lamzin a si tiah ruahnak a pek.\nA thu zirhmi ngaitu mipi kha; an biang khatlam tun bet ding, peng khat a hlei ih feh bet ding, mai’ raal ih sualnak ngaithiam ding, neihsiah thilri zuar in mifarah pek ding tivek pawl a sim hngai (Matthai 5:39-44). Hmanseh zirhmi theih men cu a tthahnem lo, thlun ding a thupi. “Curuangah hih Ka ttongmi a thei ih a thluntu cu lungpi parih inn saktu mifimpa bangtuk a si,” (Matthai 7:24) a ti.\nJesuh ih sim vekin zirhnak thlun lotu pawl cu mi-aa an si (Matthai 7:26). Leilung hrang ahcun raal ngaithiam le farah bom cu khuaruahnak nei lo nun a bang nain Jesuh hnen ihsin zirmi cu fimnak a si. – Joe Stowell\nBawipa, Na thu ngai dingin i bawm aw,\nNa thupek ka theihmi le ka siarmi pawl;\nNitinte Na duhnak phuan langmi,\nThlun ding le ngai dingin i bawm aw. – Anon\nA hngetkhohmi lungto parah nunnak sak dingin\nJesuh ih zirhmi thlun aw.\nLeitlun Ah Daihnak A Um Maw?


Kawl ralkaap in Paletwa ih Caw 60 luan kaap that zo – Chin Human Rights Organization - Falam Online Media\nJuly 15, 2020 July 15, 2020 admin\t0 Comments Chin Thuthang, crime\nKaphnih ral ṭihphah in thinphannak hlir ih khat mi Paletwa kiangkap ih um khawmi pawl ih caw 60 luan cu Kawl ralkaap in an kaap that zo tiah CHRO in FB cahmai ah a tar.\nPaletwa ih hmunkhuar kawl ralkaap Light Infantry Division (LID) 11 in tuhlan thla 1 hrawng ihsin Seint Sin Wa, An Kho Wa le See Hpa Laung khawmi pawl ih zuatmi caw 60 luan, mee le vok pawl cu nitin deuh thawn an kaap that ih rawl hmeh dingah an lak ṭheu tiin hmin phuang duhlo a hmun ih um mi pakhat cun a sim.\nAn duh zet in an kaap that ih a sung ril le an duhnak hmun sa pawl an lak ṭheu ih an duh lo mi pawl cu hramlak ah an hlawn men ṭheu tikhalin a sim.\nAmah cun, “an duhduh tikah an ra ih kan rannung pawl an kaap that. Acaan le caw 1, a caancaan le caw 10 an kaap ih a sunglam sa le a thawbiknak sa pawl an lak hnu ah khawsung mipi hrang ah an tan ṭheu. Acaan le khawmi pawl hrang ah an tiih kan caw zuat mi cu an kaap that. Nan, hmum dang ih a sa zuar an siang lo”.\nAn rannung pawl duhtawk ih an kaap theinak cu khawsung mi pawl khawleng suak an kham ruangah hramlak ih caw an zuat mi pawl an kil theilo ruangah a si.\nAmah cun, “hinah hmun kiangkap ih um khawmi pawl cu Paletwa khua ah zarh 1 voi 2 hrawng lawng an feh siang. Raltlan pawl khal an khua sung ah an kir siang lo. Inn ih an tanta mi fangfai le thlairah pawl va zoh ding khal an siang lo. Mihrekkhat cun kawl ralkaap in raltlan pawl ih inn ta fangfai khal an fir ṭheu tin an ti” tiah Chin Human Rights Organization hnen ah a sim.\nTatmadaw le Arakan Army (AA) buainak karlak ih tangtu Paletwa kiangkap ih um mipi pawl cu kaphnih ral pawl in vahsuah an kham ruangah ei-in ding nei loin harsatnak an tong ṭheu a si.\n← Naya Rivera ih “If I Die Young” video cun mipi Lung a ti Zuur + VIDEO\nHacker in Leitlun Hminthang pawl ih Twitter account, mibumnak ah an hmang sak →\nMindat peng Doawknak ah SAC ralhraang 25 hrawng thi